PERANCIS TIDAK BERKOMPROMI TERHADAP LARANGAN ABAYA DI SEKOLAH – MACRON

ANKARA: Presiden Perancis pada Jumaat berikrar bahawa kerajaan tidak akan berkompromi terhadap larangan pakaian yang berlebihan di sekolah.

Emmanuel Macron melawat sebuah sekolah di bandar Orange, selatan Perancis, dan beliau mengulas mengenai larangan memakai abaya, atau pakaian qamis di sekolah, lapor Agensi Anadolu.

“Sekolah di negara kita adalah sekular dan bebas, tetapi yang paling penting, sekular … dan tanda keagamaan, apa pun mereka, tidak mempunyai tempat (di sana),” kata Macron, menurut penyiar BFMTV.

Presiden itu menyokong pendirian Menteri Pendidikan Gabriel Attal, dengan berkata: “Kami tidak akan berkompromi dalam topik ini. … Kami akan mengambil tindakan.”

Attal mengumumkan bahawa pelajar yang memakai pakaian tradisional tidak akan menghadiri kelas pada Isnin, apabila sesi persekolahan bermula.

“Mereka (pelajar) akan dialu-alukan ke sekolah dan akan ada perbincangan untuk menerangkan kepada mereka maksud peraturan, mengapa keputusan ini diambil, dan mengapa mereka tidak boleh memakai abaya atau qamis di sekolah,” kata Attal.

Kerajaan Perancis telah dikritik kerana menyasarkan umat Islam dengan kenyataan dan dasar yang diamalkan dalam beberapa tahun kebelakangan ini termasuk serbuan ke atas masjid dan yayasan kebajikan, serta undang-undang “anti-separatisme” ke atas masyarakat. — AlHijrah Online


KEADAAN NEGARA KEKAL AMAN – KP

KUALA LUMPUR: Ketua Polis Negara Tan Sri Abdul Hamid Bador berkata keadaan dalam negara kekal aman dan memberi amaran kepada orang ramai agar tidak membuat spekulasi mengenai keadaan politik negara ketika ini sehingga menjejaskan keamanan.

Abdul Hamid berkata beliau telah dititah mengadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini bagi memberikan taklimat mengenai ketenteraman dan keselamatan awam ketika ini.

“Saya berada di Istana Negara sejak tengah hari tadi bagi memberikan taklimat pada Tuanku mengenai keadaan dalam negara.

Pada keseluruhannya keadaan terus aman dan tenteram. Tuanku telah menitahkan supaya Polis Diraja Malaysia (PDRM) berusaha memastikan ketenteraman serta keamanan dalam negara.

“Pihak saya setakat ini tidak terima sebarang ancaman. Tidak ada isu boleh membuatkan orang berkelahi, PDRM akan terus memantau dengan lebih dekat lagi supaya tidak tercetus apa-apa yang tidak diingini,” katanya kepada pemberita selepas selesai mengadap Yang di-Pertuan Agong di Istana Negara di sini, hari ini.

Abdul Hamid turut menyeru orang ramai agar tidak membuat sebarang spekulasi dan menyebarkan berita palsu yang boleh mendatangkan kegusaran kepada orang ramai.

“Proses demokrasi sedang berjalan dengan baik, Insya-Allah apa juga keputusan yang dibuat oleh Tuanku akan diumumkan dalam masa terdekat,” katanya. — BERNAMA


JABATAN LAUT TUBUH PASUKAN SIASATAN INSIDEN KAPAL BERLANGGAR DI BATU PAHAT

JOHOR BAHRU: Jabatan Laut Malaysia (JLM) menubuhkan pasukan siasatan susulan insiden pelanggaran kapal kontena MV GSL Grania dengan kapal tangki MT Zephyr I di perairan Batu Pahat, semalam.

Jabatan itu dalam kenyataan hari ini memaklumkan pihaknya akan terus memantau keadaan kapal kontena yang berdaftar di Liberia dan kapal tangki yang berdaftar di Panama itu bagi memastikan situasi terkawal.

“Buat masa ini, kedua-dua kapal diarahkan untuk berlabuh di tempat selamat bagi tujuan verifikasi kerosakan dan siasatan lanjut.

“JLM juga bertindak menyiarkan navigational telex (NAVTEX) bagi memberi amaran kepada kapal-kapal yang berada di kawasan atau laluan berdekatan mengenai situasi semasa untuk mengambil langkah berjaga-jaga,” menurut jabatan itu.

Terdahulu, siasatan awal mendapati kapal MT Zephyr I yang dalam perjalanan ke Yantai, China telah hilang kawalan berikutan kegagalan sistem stereng sehingga menyebabkannya membelok ke kiri lalu melanggar starboard quarter kapal MV GSL Grania yang dalam perjalanan ke Pelabuhan Tanjung Pelepas, Gelang Patah.

“Akibat daripada pelanggaran itu, kapal MV GSL Grania telah mengalami kerosakan pada bahagian starboard quarter, manakala kapal MT Zephyr I pula mengalami kerosakan pada bahagian depan (bow),” menurut jabatan itu lagi.

Bagaimanapun, tiada sebarang kebocoran dan tumpahan minyak dilaporkan.

“Kita juga ingin menasihatkan orang awam agar tidak menyebarkan sebarang berita yang tidak benar serta menimbulkan kegusaran dalam kalangan masyarakat,” tambah kenyataan itu.

Terdahulu, JLM telah menerima laporan kecemasan melalui VTS Klang Sektor 5 berhubung insiden pelanggaran kapal berkenaan pada 4.18 pagi semalam. — AlHijrah Online


MASALAH KESIHATAN MENTAL BERTAMBAH TERUK KERANA MEDIA SOSIAL

KUALA LUMPUR: Jenny, seorang wartawan yang enggan dikenali dengan nama sebenar atas faktor keselamatan, bukanlah pengguna tegar media sosial, namun, apabila sebuah laporan yang dihasilkan oleh pasukannya pada 2020, iaitu ketika kemuncak penularan COVID-19, dikecam hebat oleh warga maya, dia menyahaktifkan semua akaun media sosialnya demi kesihatan mentalnya.

“Gangguan yang kami terima agak hebat. Ramai warga maya yang mengecam kami menerusi media sosial,” katanya.

“Ada juga ugutan bunuh. Mereka selidik siapa kami dan menampilkan alamat pejabat kami di Facebook serta mengancam untuk membakar pejabat dan datang membunuh kami.”

Dia tidak berasa selamat langsung, kongsinya kepada Bernama.

Mujurlah ada Perintah Kawalan Pergerakan (PKP) COVID-19 yang secara langsung melindunginya. Ironinya, sekatan pergerakan itu juga mungkin penyumbang kepada kecaman melampau tersebut.

Oleh kerana sepanjang tempoh itu dia tidak perlu hadir di pejabat, Jenny tidak pernah bersua dengan golongan terbabit yang juga tertakluk kepada PKP dan “berkurung” di rumah. Akan tetapi, lain pula kisah kesihatan mentalnya yang  mendorong wanita itu menyepikan diri daripada dunia media sosial.

Dia mengambil masa dua tahun untuk kembali ke wahana berkenaan. Walaupun masih berasa takut, Jenny berbuat demikian demi keperluan tugas.

“Saya ada akaun Twitter yang terbuka kepada umum bagi mengukuhkan keabsahan saya sebagai wartawan, khususnya ketika menghubungi sumber berita,” ujarnya, menambah dia berusaha mengehadkan aktivitinya di media sosial seminimum mungkin.

Kisah Jenny ini adalah realiti sebenar kita sekarang. Tidak boleh tidak, kita perlukan media sosial sekalipun medium ini mewujudkan suasana tidak selamat bagi sesetengah penggunanya serta mampu menjejaskan kesihatan mental seseorang.

STATISTIK

Beberapa kajian yang dijalankan sebelum ini mengaitkan penggunaan media sosial dengan perasaan cemas dan depresi atau kemurungan. Sekalipun Malaysia tidak mempunyai angka tepat berhubung masalah kesihatan mental dan kaitan isu itu dengan penggunaan media sosial – data terkini hasil kajian Kementerian Kesihatan ialah pada 2015 – pakar percaya jumlah penghidap masalah kesihatan mental meningkat seiring penggunaan media sosial.

Ketika kemuncak penularan pandemik, penggunaan media sosial mencanak disebabkan ahli masyarakat tidak dibenarkan keluar rumah sebagai langkah membendung jangkitan. Pada 2022, We Are Social and Hootsuite, sebuah firma pemasaran yang memantau trend digital, mendapati Malaysia adalah negara keenam di dunia yang merekodkan penggunaan Internet tertinggi, iaitu selama sembilan jam empat minit. Kemudahan itu paling banyak digunakan untuk bertukar-tukar pesanan, diikut rapat penggunaan media sosial.

Kepios yang menganalisis data media sosial dan penggunaan Internet, menyatakan hampir 27 juta orang atau 78.5 peratus penduduk di Malaysia menggunakan media sosial setakat Januari 2023. Menurut firma itu, angka berkenaan sedang meningkat.

Meskipun PKP sudah ditarik balik, masa yang dihabiskan untuk media sosial kekal tinggi, kata Meltwater, sebuah firma pemasaran digital. Pengguna di Malaysia meluangkan masa selama dua jam 47 minit sehari setakat Januari 2023, iaitu hanya kurang 15 minit berbanding 2022.

Menurut laporan Persatuan Kesihatan Mental Malaysia yang dikeluarkan pada Oktober 2020, kes berkaitan penyakit mental dalam kalangan rakyat Malaysia meningkat sekali ganda semasa PKP.

Menteri Kesihatan Dr Zaliha Mustafa memberitahu persidangan Parlimen bahawa baru-baru ini kementeriannya melakukan saringan terhadap 336,900 orang bagi mengesan kemurungan atau kebimbangan dalam kalangan mereka dan mendapati Kuala Lumpur merekodkan jumlah tertinggi individu yang mengalami tekanan psikologi.

Kata Dr  Zaliha, kebanyakannya adalah daripada kumpulan berpendapatan rendah B40 dan miskin bandar.

“Masalah kewangan dan perhubungan adalah antara penyebab masalah kesihatan mental,” tambah beliau.

KESAN MEDIA SOSIAL

Media sosial memberikan kesan negatif ke atas kesihatan mental masyarakat dalam pelbagai cara. Jika dalam kes Jenny, wanita itu berasa cemas dan ketakutan selepas menerima ugutan bunuh, yang lain pula mengalami masalah kesihatan mental disebabkan oleh cara media sosial beroperasi.

Pakar yang dihubungi Bernama berkata media sosial berkecenderungan meningkatkan lagi rasa tidak puas hati atau kecewa ahli masyarakat terhadap kehidupan, kedudukan kewangan atau perhubungan mereka, dan ini menyumbang kepada perasaan yang diri mereka tidak berguna dan diselubungi kebimbangan. Dalam kata lain, media sosial menyebabkan penetapan minda ala  “Keeping Up with the Joneses” bertambah teruk apabila ahli masyarakat berasakan mereka perlu bersaing sesama sendiri dan menayangkan kejayaan dalam kehidupan kepada semua.

“Apabila anda mempunyai tanggapan sebegini terhadap orang lain, tentang bagaimana mereka mempunyai kehidupan yang lebih baik berbanding anda, ini mungkin mencetuskan rasa benci terhadap diri sendiri, rasa tidak bernilai, dan amnya rendah harga diri,” kata Kow Kwan Yee, pensyarah di Fakulti Komunikasi dan Pengajian Media, University of Wollongong-KDU (UOW-KDU) di Shah Alam, Selangor.

Bersetuju dengan pandangan itu, pakar psikologi Prof Madya Dr Rozaina Kamsani daripada Universiti Utara Malaysia, berkata perasaan iri hati dan cemburu membuatkan ramai yang rentan dari segi mental, selain mudah menjadi sasaran penipuan. Sesetengahnya pula mungkin bertindak menyerang balas warga maya yang mengecam, bukannya bermuhasabah diri.

Beliau berkata cara algoritma media sosial dibangunkan, iaitu memberi ganjaran kepada apa sahaja yang menarik tumpuan, sama ada baik atau buruk, mendorong pengguna untuk kekal berasa marah. Keadaan ini tidak sihat bagi mental seseorang jika dibiarkan berpanjangan.

“(Interaksi) sangat provokatif, dan kesan itu selalunya lama. Selepas itu, perkara tersebut kekal dalam fikirannya, dan dia (akan) tengok balik, iaitu apa yang kita kata…macam terngiang-ngiang dalam kepala,” katanya.

Ditambah dengan sifat anonymous atau tanpa nama Internet, sesetengah interaksi menjadi terlampau agresif, membuka ruang untuk gangguan berleluasa dan mewujudkan gelung maklum balas negatif. Gangguan yang berpanjangan menyebabkan keresahan dan kemurungan dalam kalangan mangsanya serta rasa rendah diri dan hilang keyakinan diri, kata Rozaina.

Secara paradoks, terlalu banyak menggunakan media sosial meningkatkan perasaan terputus hubungan dan keterasingan. Menurut pakar, kekurangan isyarat bukan lisan menyumbang kepada masalah kesihatan mental dan perasaan surealisme, iaitu tidak pasti sama ada pihak yang berinteraksi dalam talian itu benar-benar wujud atau sebaliknya.

Keadaan ini mengganggu fikiran seseorang dalam banyak cara.

Sementara itu, Kow berkata manusia merupakan makhluk sosial, dan apabila mereka tidak menerima komunikasi bukan lisan, keadaan tersebut akan mencetuskan perasaan sunyi dan masalah lain.

“Kita memang berkomunikasi dan berhubung sesama sendiri, namun komunikasi fizikal dengan rakan dan keluarga telah berkurangan,” katanya.

“Apabila kita berkomunikasi sesama sendiri, ini bukan sahaja tentang komunikasi perkataan atau visual. Air muka, gerak-geri, malah pelukan atau sentuhan, semua itu diambil kira,” jelasnya.

TIDAK JEJAS KANAK-KANAK

Media sosial tidak mungkin dimakan zaman kerana wahana terbabit dimanfaatkan sepenuhnya oleh generasi muda sekarang. Pelbagai kajian membabitkan remaja dan belia tentang bagaimana media sosial memberi kesan kepada mereka menghasilkan keputusan bercampur-campur dengan sebahagian menunjukkan impak negatif yang minimum, sementara yang lain pula mempamerkan kesan yang signifikan.

Golongan belia yang ditemui Bernama berkata mereka menganggap diri mereka mangli terhadap kesan buruk media sosial.

“Oleh kerana kami membesar dengan media sosial dan teknologi seumpama, maka kami amat peka dengan apa yang benar dan apa yang palsu,” kata Keifer Chor Fu Zhung, 23.

Bagaimanapun, penuntut UOW-KDU itu mengaku berasa rendah diri apabila melihat perkongsian yang menunjukkan orang lain menjalani kehidupan lebih baik, bercuti di tempat-tempat eksotik dan makan di restoran mewah, selain mempercayai pempengaruh.

Pakar memberi amaran tentang penggunaan keterlaluan media sosial dan menyarankan agar pengguna “berehat” sekali-sekala daripada aktiviti itu dan bergaul dengan rakan serta keluarga, atau terlibat dalam kegiatan fizikal ataupun mencari hobi. Orang ramai kata mereka, perlu memperuntukkan masa untuk kesejahteraan mental dan menjauhkan diri daripada aspek negatif.

Jenny berkata dia takut akan “diserang” sekali lagi, justeru, dia menyediakan perancangan bagi menjamin keselamatan dalam talian serta melindungi kesihatan mentalnya sebelum mengaktifkan semula akaun media sosial.

“Inilah hakikat keadaan sekarang, kita tidak boleh berhenti daripada menggunakan media sosial kerana kita perlukan saluran itu untuk berkomunikasi,” tambahnya.–AlHijrah Online


BAS MALAYSIA BAWA ROKOK SELUDUP DITAHAN IMIGRESEN SINGAPURA

SINGAPURA, 31 Mei (Bernama) — Sejumlah 2,221 karton rokok seludup dan 70 bungkusan mengandungi 70 kilogram tembakau boleh diproses dirampas Pihak Berkuasa Imigresen dan Pemeriksaan (ICA) Singapura di Pusat Pemeriksaan Tuas dua hari lepas.

Dalam satu kenyataan hari ini, ICA berkata bahan larangan tersebut ditemui di dalam sebuah bas yang didaftar di Malaysia yang dipandu seorang lelaki Malaysia berumur 37 tahun.

Barangan tersebut ditemui dalam pelbagai kompartmen bas berkenaan.
Pemandu, bas, rokok dan tembakau itu telah diserahkan kepada pihak kastam Singapura untuk siasatan lanjut.

ICA berkata jumlah duti dan Cukai Barang dan Perhidmatan rokok dan tembakau tersebut masing-masing bernilai kira-kira S$199,810 (S$1=RM2.97) dan S$19,270.

BERNAMA


LELAKI DIREMAN TUJUH HARI BANTU SIASATAN PENJAWAT AWAM DIBELASAH HINGGA MATI

TANAH MERAH: Seorang lelaki direman tujuh hari bagi membantu siasatan berhubung kematian seorang penjawat awam, selepas terlibat dalam pergaduhan di sebuah kedai makan di Jalan Lama Pasir Putih-Machang berhadapan Hospital Machang, semalam.

Perintah tahanan reman terhadap suspek berusia 46 tahun itu, dikeluarkan Majistret Amal Razim Alias di Mahkamah Majistret Tanah Merah bermula hari ini hingga 10 Sept.

Kes disiasat mengikut Seksyen 302 Kanun Keseksaan.

Semalam, Ketua Polis Kelantan Datuk Muhamad Zaki Harun berkata seorang penjawat awam maut, selepas terlibat dalam pergaduhan di sebuah kedai makan di Jalan Lama Pasir Puteh-Machang berhadapan Hospital Machang, melibatkan dua lelaki berusia 51, dan 46 tahun sekitar 11 pagi.

Beliau berkata akibat pergaduhan tersebut, mangsa berusia 51 tahun mengalami kecederaan parah di kedua mata serta patah tulang rusuk sebelah kiri dan pendarahan serius di bahagian muka, manakala suspek hanya mengalami kecederaan di kedua belah tangan.

“Pergaduhan berlaku tanpa melibatkan sebarang senjata dan mangsa dibawa ke Hospital Machang oleh ambulans untuk rawatan lanjut dan disahkan meninggal dunia semasa mendapatkan rawatan,” katanya. — AlHijrah Online


PELAJAR MAUT MOTOSIKAL BERTEMBUNG KERETA GURU DALAM PERJALANAN KE SEKOLAH

ALOR SETAR: Seorang pelajar Tingkatan Lima yang dalam perjalanan ke sekolah maut selepas motosikal ditunggangnya bertembung dengan sebuah kereta dipandu seorang guru perempuan di Jalan Felda, Sungai Tiang dekat Pendang hari ini.

Difahamkan sebelum kejadian pada kira-kira 7.20 pagi itu, mangsa Muhammad Hasrul Hakimi Ibrahim yang merupakan pelajar Sekolah Menengah Kebangsaan (SMK) Sungai Tiang baru sahaja menghantar dua adiknya berusia 10 dan 12 tahun di Sekolah Kebangsaan (SK) Sungai Tiang.

Ibu mangsa Halimaton Naimah Mat Isa, 37, berkata anak sulung daripada lima adik beradik itu keluar rumah pada 7 pagi tadi bersama dua adiknya yang mengikuti program pendidikan khas untuk ke sekolah masing-masing.

“Kadang-kadang, sebelum ke sekolah arwah akan menghantar dua adiknya itu dengan menaiki motosikal dari rumah kami di Kampung Kubang Badak, Pendang kerana mereka sangat rapat. Semasa bersahur pagi tadi pun, dia tidak menunjukkan sebarang perubahan cuma dia tidak banyak bersembang seperti biasa.

“Jadi, memang saya tidak rasa apa-apa sangat sehinggalah saya menerima panggilan telefon daripada seorang daripada guru di sekolah adik-adiknya memaklumkan mengenai kejadian yang menimpa anak sulung saya,” katanya ketika ditemui di Jabatan Forensik Hospital Sultanah Bahiyah (HSB) di sini hari ini.

Halimaton Naimah berkata pemergian Muhammad Hasrul memang dirasai kerana anak lelakinya itu seorang yang ringan tulang dan selalu membantunya menoreh getah selain membantu bapanya di tempat kerja dengan mengawal lalu lintas di kawasan kuari.

Sementara itu, Ketua Polis Daerah Pendang DSP Arriz Sham Hamezah mengesahkan kejadian itu berkata kemalangan berlaku apabila mangsa sedang dalam perjalanan ke SMK Sungai Tiang setelah menghantar adiknya bertembung dengan sebuah kereta jenis Proton Saga yang keluar dari simpang kiri.

“Akibat pelanggaran itu, mangsa telah terbabas ke kanan jalan lalu melanggar pokok dan pagar sebuah pejabat yang terletak di situ, mangsa mengalami kecederaan parah di bahagian kepala dan disahkan meninggal dunia di tempat kejadian. Kes disiasat mengikut Seksyen 41(1) Akta Pengangkutan Jalan 1987,” katanya. — AlHijrah Online


Home nursing patuh syariah pertama di Malaysia

iTaqwa Care sedia bantu wanita yang memerlukan rawatan dan sokongan selain rehabilitasi serta fisioterapi. Ia turut menawarkan penjagaan pesakit kanser dan koma.

Siaran Berita Alhijrah 21 April 2019


JENAZAH IBU, BAYI TIGA BULAN DIKEBUMI DALAM SATU LIANG LAHAD

JOHOR BAHRU: Suasana pilu menyelubungi pengebumian bayi berusia tiga bulan dan seorang wanita yang disyaki dibunuh suaminya dalam kejadian di sebuah rumah di Kampung Bakar Batu di sini semalam.

Jenazah Hajar Nursyahirin Rosman, 26, dan anak lelakinya Hans Mohd Thakif Amir dikebumikan di Tanah Perkuburan Islam Kampung Bakar Batu dalam satu liang lahad pada kira-kira 8.10 malam ini.

Bapa mangsa Rosman Ahmad, 58, berkata mereka sekeluarga reda dengan pemergian anak ketiga dan cucunya serta meminta orang ramai tidak membuat sebarang spekulasi berhubung insiden itu.

Terdahulu, jenazah dua beranak itu dibedah siasat di Jabatan Perubatan Forensik Hospital Sultanah Aminah di sini sebelum disembahyangkan di Masjid Kampung Bakar Batu.

Semalam, polis menahan seorang lelaki di kawasan Permas Jaya di sini beberapa jam selepas mayat kedua-dua mangsa ditemukan di hadapan rumah mereka.

Tukang cuci kapal berumur 24 tahun itu ditahan ketika menunggang motosikal dalam keadaan bogel pada 2.45 petang dan polis turut merampas sebilah pisau pemotong daging daripadanya.

Lelaki itu direman tujuh hari hingga 11 Julai.–AlHijrah Online


CHINA LAPORKAN 27 KES BAHARU KORONAVIRUS

ANKARA: China mengesahkan kes baharu koronavirus, kurang 30 kes untuk hari kedua berturut-turut, demikian menurut pihak berkuasa kesihatan hari ini.

Menurut Suruhanjaya Kesihatan Kebangsaan China (NHC), tanah besar China merekodkan 27 kes baharu pada Jumaat, dengan 17 darinya adalah pelawat dari luar negara.

Negara itu juga mencatatkan sifar kematian baharu di wilayah Hubei yang juga pusat penularan virus itu sebelum ini.

Sehari sebelumnya, China turut merekodkan 26 kes baharu koronavirus.

Agensi berita Anadolu hari ini melaporkan, data NHC menunjukkan kes jangkitan import meningkat kepada 1,566 tanpa sebarang kematian setakat ini.

Daripada jumlah itu, 709 pesakit sembuh dan didiscaj daripada hospital.

China merekodkan 82,719 kes dengan 4,632 kematian sejak penularan virus itu dengan 77,029 pesakit dilaporkan sembuh, menurut data NHC.

Menurut suruhanjaya itu lagi, Hong Kong setakat ini mencatatkan 1,021 kes dengan empat kematian, Taiwan dengan 395 kes dan enam maut, manakala Macau melaporkan 54 kes jangkitan.

Sehingga hari ini, sejumlah 532 pesakit di Hong Kong telah sembuh, 166 sembuh di Taiwan dan 17 di Macau. – Terjemahan AlHijrah Online


USAH MENGHUKUM SEBELUM ADA BUKTI

Oleh Dr Shamsiah Mohamad

MASA saya belajar hukum hakam jenayah dalam Islam di universiti dahulu, satu kaedah dalam pensabitan hukuman ialah kaedah meletakkan beban pembuktian ke atas bahu pihak yang mendakwa.

Kaedah itu bersumberkan sebuah hadis Rasulullah SAW yang bermaksud:

“Andainya semua orang boleh diberikan hukuman semata-mata kerana adanya dakwaan pastilah semua orang akan membuat dakwaan terhadap harta dan darah orang lain tetapi sebaliknya setiap dakwaan hendaklah mendatangkan keterangan dan yang ingkar mestilah bersumpah.”

Saya tertarik kepada berita prestasi kewangan Lembaga Tabung Haji (TH) dalam media massa minggu lalu.

Berita itu mengingatkan saya kepada komen-komen nakal pihak tertentu yang memberikan persepsi negatif terhadap pihak pengurusan TH yang baru sehingga ada yang mengatakan bahawa aset-aset orang Islam telah dijual kepada pihak yang tidak sepatutnya.

Didakwa aset-aset TH berprestasi baik dijual bagi memberikan gambaran kepada orang ramai bahawa TH tidak akan bangkit lagi di bawah pengurusan baharu.

Ada yang percaya dengan dakwaan tersebut sehingga sanggup mengeluarkan kesemua wang simpanannya di TH. Tidak kurang rakan-rakan saya menimbulkan kebimbangan mereka.

Semua dakwaan itu dibuat tanpa bukti yang jelas. Sekadar tuduhan yang berpaksikan nafsu amarah dan akhlak mazmumah yang bermaharajalela dalam diri.

Tiada langsung rasa tanggungjawab terhadap apa yang ditulis dan diperkatakan.

Tiada langsung rasa ketakutan dan kebimbangan akan dihisab di akhirat andainya dakwaan itu tidak benar.

Malah, kepalsuan dakwaan-dakwaan lalu terbukti kini. Kebenaran pihak pengurusan TH terserlah. Mereka berjaya mengurus kewangan TH dengan bijaksana.

Dalam kenyataan akhbar bertarikh 28 November 2019, TH melaporkan prestasi dan kedudukan kewangan TH semakin baik bagi suku ketiga dan sembilan bulan pertama tahun 2019.

Dalam akhbar tersebut dinyatakan: “Bagi suku ketiga tahun 2019, TH berjaya memperoleh pendapatan sejumlah RM0.9 bilion menjadikan pendapatan bagi tempoh sembilan bulan pertama tahun 2019 meningkat kepada RM2.1 bilion, dijana terutamanya daripada pelaburan aset pendapatan tetap (RM1.1 bilion), pelaburan hartanah (RM0.4 bilion), pelaburan ekuiti (RM0.3 bilion) dan pelaburan instrumen pasaran wang Islam (RM0.3 bilion). Keuntungan bersih meningkat kepada RM1.3 bilion dengan suku ketiga merekodkan keuntungan sebanyak RM500 juta hasil langkah berterusan penjimatan kos pengurusan dan pentadbiran.”

Saya sangat bersyukur dengan apa yang dilakukan pihak pengurusan baharu TH dalam memastikan lembaga itu terus berdaya maju dan memberikan yang terbaik kepada pendepositnya.

Dengan bukti oleh pihak TH itu, kita sewajarnya belajar daripada kesilapan lama. Sewajarnya kita memberi sokongan dan dorongan kepada pihak yang diberi amanah untuk memulihkan TH.

Perkara kedua yang terbayang dalam minda saya sebaik sahaja membaca berita tentang prestasi kewangan terkini TH itu adalah harapan membunga dalam diri para pendeposit terhadap hibah yang lebih tinggi bagi tahun 2019. Masih ingat jumlah hibah yang diisytihar bagi tahun 2018?

Ramai yang kecewa apabila hibah pada tahun 2018 agak sedikit dari tahun-tahun sebelumnya, bukan? Saya ingin katakan begini: “Jika mahukan hibah yang tinggi, maka buang dalam minda untuk dapat subsidi haji.”

Saya mendapat maklumat bahawa jumlah tanggungan subsidi oleh pihak TH setiap tahun kini mencecah RM300 juta hingga RM400 juta. Banyak bukan? Subsidi itu hanya dimanfaatkan oleh 30,000 jemaah haji Malaysia setiap tahun berbanding 9.4 juta pendeposit TH. Wajarkah?

Kenapa saya sarankan kita lupakan subsidi haji? Ia kerana haji diwajibkan ke atas umat Islam yang cukup syarat dan salah satu daripadanya ialah ada kemampuan (istito’ah) dari segi kesihatan atau kewangan.

Kemampuan kewangan bermakna kita mampu menanggung kesemua kos pergi haji dan bukan sekadar mampu pergi dengan kos yang sudah diberi subsidi.

Merujuk kepada syarat istito’ah, saya berpandangan sudah tiba masanya pihak TH mengkaji semula pemberian subsidi kepada jemaah haji kerana memberi subsidi bukan menjadi tanggungjawab TH sebenarnya tetapi menjaga kebajikan para jemaah haji merupakan peranan dan tanggungjawab utama TH.

Akhir kalam, didiklah diri kita agar tidak membuat dakwaan sebelum ada bukti dan fakta yang jelas. Wallahu a’lam. — SINAR HARIAN

Dr Shamsiah Mohamad berpengalaman sebagai penyelidik isu-isu kewangan Islam dan Syariah


LELAKI TETAK ANAK SAUDARA MENINGGAL DUNIA

KUALA SELANGOR: Bapa saudara yang juga suspek utama kes kanak-kanak perempuan maut ditetak semalam, disahkan meninggal dunia.

Ketua Polis Selangor, Datuk Arjunaidi Mohamed berkata, suspek yang berusia 27 tahun itu meninggal dunia pada jam 6.37 petang semalam sewaktu menerima rawatan di Hospital Tanjong Karang.

Menurut beliau, ketika pihak polis menahan suspek, lelaki tersebut telah mengalami kecederaan dipercayai akibat pergelutan antara ahli keluarga dalam usaha untuk menangkapnya, semalam.

Katanya, sewaktu suspek dibawa ke Ibu Pejabat Polis Daerah (IPD) Kuala Selangor untuk tindakan dan siasatan lanjut, dia didapati dalam keadaan amat lemah sebelum dibawa ke hospital untuk tujuan rawatan.

Bagaimanapun, suspek disahkan meninggal dunia jam 6.37 petang semasa menerima rawatan dan pihak keluarga suspek sudah dimaklumkan berkenaan kejadian itu.

“Bedah siasat akan dijalankan sejurus pihak hospital memperolehi keputusan saringan COVID-19.

“Satu laporan polis sudah dibuat oleh keluarga suspek supaya siasatan dibuat bagi tujuan mendapatkan punca sebenar kematian suspek.

“Sehubungan itu, Jabatan Siasatan Jenayah (JSJ) membuka kertas siasatan dan ditumpukan kepada aspek prosedur operasi standard (SOP) ‘duty of care’ dan kelakuan jenayah semasa mengurus suspek,” katanya.

Semalam, seorang kanak-kanak perempuan maut selepas ditetak bapa saudaranya dalam kejadian di sebuah rumah di Kampung Parit Mahang, di sini.

Terdahulu, media melaporkan seorang kanak-kanak perempuan berusia setahun maut selepas ditetak dengan sebilah parang oleh bapa saudaranya di Kampung Parit Mahang, Jeram, di sini.

Kejadian yang berlaku kira-kira jam 12 tengah hari tadi berpunca daripada pertengkaran antara ahli keluarga tersebut.—AlHijrah Online


PRN: POLIS KEDAH TERIMA DUA LAPORAN KHIANAT PAPAN TANDA

ALOR SETAR:  Polis Kedah menerima dua laporan berhubung tindakan khianat merosakkan papan tanda yang dipercayai berkaitan dengan Pilihan Raya Negeri (PRN) yang dijadualkan berlangsung Ogos depan.

Ketua Polis Kedah Datuk Fisol Salleh berkata dua kes itu dilaporkan di Kubang Pasu dan Kulim, bagaimanapun tiada sebarang tangkapan dibuat setakat ini.

“Dalam suasana hendak berdepan PRN ini, polis telah menerima laporan berhubung tindakan menconteng dan merosakkan papan tanda, dan kes ini akan disiasaat di bawah Seksyen 427 Kanun Keseksaan kerana melakukan khianat.

“Saya ingin menyeru semua masyarakat Kedah supaya tidak melakukan perkara yang boleh menggugat ketenteraman awam dan keselamatan negara,” katanya pada sidang media di Ibu Pejabat Polis Kontinjen (IPK) Kedah di sini hari ini.

Beliau berkata pihaknya akan menjalankan siasatan dan mengambil tindakan terhadap mana-mana individu yang melakukan kesalahan, terutamanya yang menyentuh mengenai isu 3R, yakni yang berkaitan dengan agama, raja, dan kaum.–AlHijrah Online


ISU KESESAKAN PPV PERLU DITANGANI SEGERA – TPM

KUALA LUMPUR: Situasi yang berlaku di dua PPV itu perlu ditangani dengan segera oleh pihak berkuatkuasa kerana keadaan tersebut boleh menyebabkan penularan wabak COVID-19.

Timbalan Perdana Menteri, Datuk Seri Ismail Sabri Yaakob berkata beliau terkejut selepas melihat keadaan yang bersesak di Pusat Pemberian Vaksin (PPV) Hotel Grand Seasons dan Bukit Jalil, Kuala Lumpur, hari ini.

“Saya terkejut melihat video keadaan di PPV Rumah Prihatin Hotel Grand Seasons dan PPV Bukit Jalil hari ini yang penuh berpusu-pusu sehingga mengabaikan prosedur operasi standard (SOP).

“Saya harap pihak penguat kuasa dapat memastikan keadaan pekerja asing bersesak-sesak seperti ini tidak berulang lagi kerana ia boleh menyebabkan penularan wabak.

“Saya akan menghubungi kementerian yang berkaitan serta pihak Polis Diraja Malaysia (PDRM) supaya kejadian ini dapat ditangani segera,” katanya menerusi satu hantaran di Facebooknya pada Rabu.

Hari ini, tular video di sosial media memaparkan kesesakan orang ramai di PPV Hotel Grand Seasons untuk menerima vaksinasi tanpa mengamalkan penjarakan sosial.

Sementara itu, tular juga beberapa keping gambar menunjukkan orang ramai yang terpaksa berbaris panjang di luar PPV Bukit Jalil.—AlHijrah Online


ALUMNI USIM SYAHID DALAM SERANGAN BOM REJIM ZIONIS

KUALA LUMPUR: Seorang rakyat Palestin yang merupakan alumni Universiti Sains Islam Malaysia (USIM), syahid dalam serangan bom rejim Zionis, baru-baru ini.

USIM dalam kenyataannya memaklumkan, Allahyarham Dr. Said T S Aldahshan merupakan alumni Fakulti Syariah dan Undang-Undang, bersama ahli keluarganya syahid dalam serangan yang sama di Gaza.

“Al-Fatihah kepada keluarga Dr. Said T S Aldahshan, Alumni Fakulti Syariah dan Undang-Undang (Lulusan 2020) serta keluarganya yang syahid dalam serangan Gaza.

“Semoga Allah mengurniakan mereka di peringkat Jannah yang tertinggi,” katanya hari ini.

Setakat yang dilaporkan, seramai 1,203 rakyat Gaza terkorban sementara 5,763 yang lain cedera dalam serangan udara rejim Zionis.—AlHijrah Online


EVAKUASI JEREBU: 47 PELAJAR DARI PEKANBARU SELAMAT TIBA DI KLIA2

PUTRAJAYA: Kumpulan pertama 47 pelajar Malaysia yang dievakuasi dari Provinsi Riau selamat tiba di Lapangan Terbang Antarabangsa Kuala Lumpur 2 (KLIA2) di Sepang, tengah hari tadi.

Ketibaan pelajar terbabit dari Pekanbaru, Indonesia, disambut Menteri Pendidikan, Dr Maszlee Malik dan Timbalan Menteri Luar, Datuk Marzuki Yahya.

Wisma Putra dalam kenyataan di sini berkata
kumpulan kedua 31 pelajar Malaysia dijangka tiba jam 6.10 petang ini.

“Kementerian Luar Negeri dengan kementerian/agensi berkaitan sedang menguruskan pemindahan 35 pelajar dari Pekanbaru ke Jakarta untuk ditempatkan sementara di Malaysia Hall, Jakarta.

“Pemindahan pelajar tersebut dibantu perwakilan-perwakilan diplomatik Malaysia di Indonesia iaitu Kedutaan Besar Malaysia di Jakarta dan Konsulat Malaysia di Pekanbaru bersama wakil-wakil agensi di kedua-dua perwakilan itu,” kata kenyataan itu.

Wisma Putra berkata mengikut perancangan evakuasi
itu, setakat ini seramai 113 pelajar dipindahkan dari Provinsi Riau.

Semalam, Kerajaan Malaysia membuat keputusan melakukan
proses evakuasi pelajar Malaysia dari kawasan terjejas bencana jerebu di
Provinsi Riau dan Jambi, Indonesia, dengan anggaran keseluruhan 300 pelajar
terbabit. – AlHijrah Online


JEMAAH HAJI MALAYSIA MULA BERGERAK KE ARAFAH

MAKKAH: Seramai 14,306 jemaah haji Malaysia mula bergerak ke Arafah hari ini, kata Ketua Rombongan Haji Malaysia Datuk Seri Syed Saleh Syed Abdul Rahman.

Beliau berkata pergerakan secara berperingkat itu bermula pukul 7 pagi waktu Arab Saudi, melibatkan jemaah dari tiga bangunan penginapan iaitu di Abraj Al Janadriyah, Qsar Al Janadriyah dan Land Premium serta jemaah haji pakej.

“Lembaga Tabung Haji (TH) dan Syarikat Tewafa Asia Tenggara telah menyediakan 17 bas bagi membawa kira-kira 2,500 jemaah haji untuk setiap maktab dan pergerakan itu dibuat secara tiga pusingan (tiga waktu berlainan).

“Urusan membawa jemaah dari Makkah ke Arafah dijangka selesai sebelum pukul 10 malam bagi pergerakan 8 Zulhijjah,” katanya kepada pemberita di sini.

Katanya Menteri di Jabatan Perdana Menteri (Hal Ehwal Agama) Datuk Idris Ahmad dijangka akan menyampaikan khutbah Arafah di khemah jemaah haji.

Menurut Syed Saleh jemaah haji tahun ini bertuah kerana kerajaan Arab Saudi telah melakukan pelbagai penambahbaikan termasuk penyediaan tilam dan bantal di khemah penginapan, serta bekalan elektrik disambung secara terus tanpa menggunakan ‘genset’ untuk memastikan ia lebih baik dan stabil.

Selain itu, beliau berkata bagi pergerakan ke Muzdalifah, bas akan bersedia di Arafah pada pukul 6 petang dan jemaah mula menaiki bas setengah jam selepas itu untuk bergerak ke sempadan Arafah.

“Bas akan bergerak dari Arafah ke Muzdalifah sebaik sahaja azan maghrib berkumandang pada pukul 7.08 malam. Jemaah haji kemudiannya akan bermabit di Muzdalifah sehingga pukul 11.45 malam,” katanya.

Bagi pergerakan ke Mina pula, bas pertama dijangka bergerak dari Muzdalifah pada pukul 11.45 malam dan berdasarkan perancangan awal, urusan pergerakan jemaah haji di Muzdalifah dijangka selesai  pukul 6 pagi Sabtu.

“Mereka akan berada di Mina untuk bermalam dan melontar di tiga jamrah. Semasa berada di Mina pelbagai aktiviti telah dirancang bagi mengisi masa sepanjang berada di situ seperti berzikir dan ceramah.

“Untuk melontor mereka akan bergerak dari khemah ke jamrah yang jaraknya kira-kira 10 kilometer pergi dan balik. Jemaah haji akan bergerak pada waktu malam bagi mengelakkan cuaca panas dan sepanjang pergerakan akan ada petugas menunggu di kawasan tertentu untuk memberi pandu arah,” katanya.

Syed Saleh berkata kesemua jemaah telah diberi taklimat lebih awal mengenai pergerakan yang akan berlaku sepanjang operasi di Arafah, Muzdalifah dan Mina.

Katanya pergerakan dan suasana semasa operasi masyair adalah sesuatu yang amat mencabar dan berharap jemaah haji bersedia dari segi mental dan fizikal.

Sementara itu, bagi jemaah yang sedang dirawat di Pusat Rawatan TH Syisyah dan Hospital Arab Saudi, mereka akan dibawa wukuf di Arafah dengan menggunakan ambulans sekiranya mendapat kebenaran daripada doktor. –AlHijrah Online


TURKIYE: PILIHAN RAYA PENENTU DIADAKAN PADA 28 MEI

ANKARA: Türkiye akan mengadakan pilihan raya penentu pada 28 Mei untuk memilih presiden, selepas tiada calon memperoleh majoriti pada pilihan raya yang diadakan pada Ahad, umum Majlis Pilihan Raya pada Isnin.

Pilihan raya pusingan pertama berakhir dengan tiada calon yang berjaya melepasi jumlah undian 50 peratus yang diperlukan, tetapi Presiden Turki Recep Tayyip Erdogan kini mendahului, kata ketua majlis itu, Ahmet Yener, lapor Agensi Anadolu.

Beliau berkata peratusan keluar mengundi sebanyak 88.92 peratus manakala peratusan pengundi luar negara sebanyak 52.69 peratus.

Erdogan, yang bertanding atas tiket Perikatan Rakyat dicabar calon yang mewakili parti pembangkang Kemal Kilicdaroglu.

Pada pusingan pertama Erdogan mendapat 49.51 peratus undian dan Kilicdaroglu memperoleh 44.88 peratus.

Seorang lagi calon Sinan Ogan dari Perikatan ATA (Ancestral) sekadar mendapat 5.17 peratus.

Pilihan raya penentu akan menyakSikan persaingan antara Erdogan dan Kilicdaroglu.–AlHijrah Online


PUKUL WARGA ASING: ENAM LELAKI DITAHAN POLIS

KAJANG: Polis telah menahan enam lelaki berumur antara 24 hingga 54 tahun berhubung kejadian pukul seorang lelaki warga asing di Kajang semalam.

Video berdurasi selama lebih kurang 1 minit 21 saat tentang kejadian tentang kejadian itu turut tular di media sosial.

Ketua Polis Kajang Asisten Komisioner Mohd Zaid Hassan berkata, seorang daripada mereka yang ditahan semalam telah diberikan jamin polis malam tadi memandangkan dia adalah pemilik premis tempat kejadian.

“Kelima-lima lelaki yang ditahan telahpun dibawa ke Mahkamah Kajang pada hari ini bagi permohonan reman dan telah benarkan kelima-lima orang kena tuduh (OKT) direman selama sehari,” katanya dalam kenyataan hari ini.

Tambahnya kes masih lagi di dalam siasatan dan mana-mana individu yang mempunyai maklumat lanjut berhubung kejadian ini, boleh berhubung dengan mana-mana Balai Polis terdekat atau berhubung terus dengan Pegawai Penyiasat kes ASP Mohd Radzee Jamudi di talian 019-665 5811. — AlHijrah Online


GERAN RM100,000 UNTUK KOPERASI MASJID SEBAGAI GALAKAN

KUALA LUMPUR: Sejumlah RM100,000 diperuntukkan dalam bentuk geran bagi setiap koperasi masjid sebagai galakan untuk memaju dan membangunkan ekonomi setempat.

Menteri Pembangunan Usahawan dan Koperasi (MEDAC), Tan Sri Noh Omar berkata, dengan bantuan sedemikian, penubuhan koperasi masjid secara tidak langsung dapat meningkatkan ekonomi dalam kalangan masyarakat, selain premis itu menjadi lokasi untuk aktiviti keagamaan.

Beliau berkata, inisiatif itu juga seiring dengan matlamat MEDAC yang menyasarkan kira-kira 10 peratus masjid di seluruh negara akan mempunyai koperasi bermula tahun ini.

“Kita mahu membantu koperasi masjid ini yang kita harap masjid bukan saja jadi tempat beribadat, tetapi juga tempat perpaduan ummah serta tempat untuk meningkatkan ekonomi.

“Untuk melaksanakan hasrat itu, maka kita telahpun memperuntukkan kepada koperasi minimum RM100,000 sebagai geran,” katanya.

Selain itu, ujarnya MEDAC turut mengadakan seminar khas untuk jawatankuasa masjid sebagai langkah untuk membimbing mereka memajukan koperasi masjid.

“Minggu lepas, julung kalinya seminar itu diadakan dengan kerjasama Jabatan Kemajuan Islam Malaysia (JAKIM) dan menteri agama turut hadir pada penutupan seminar tersebut.

“Seramai lebih 300 peserta dari seluruh negara menghadiri seminar tersebut,” katanya pada sesi Waktu Pertanyaan-Pertanyaan Menteri (MQT) di Dewan Rakyat hari ini.

Beliau menjawab soalan tambahan Datuk Mohd Salim Mohd Sharif (BN-Jempol) yang mahu MEDAC menjelaskan apakah usaha yang dilakukan untuk mencapai sasaran 10 peratus penubuhan koperasi masjid. –AlHijrah Online


HENTI POLEMIK KAUM, BELAJAR HADIS UNTUK MURID ISLAM – ANWAR

KUALA LUMPUR: Perdana Menteri Datuk Seri Anwar Ibrahim mahu semua pihak menghentikan polemik perkauman kerana semua rakyat dijamin hak sama rata dan keadilan.

Merujuk modul Penghayatan Hadis 40 Imam Nawawi yang dilancarkan Kementerian Pendidikan pada 19 Ogos lepas, Anwar berkata ia hanya disasarkan kepada murid beragama Islam dan tiada paksaan bagi bukan Islam untuk mempelajarinya.

“Mata pelajaran ini untuk anak-anak Islam dalam Pendidikan Islam. Tanyalah dulu, jangan marah dulu.

“Kalau hari ini saya datang ke Little India, pelampau-pelampau ini akan kata Anwar jaga India saja. Bila soal Melayu, termasuk teks anak-anak Islam baca hadis, kata Anwar ni jaga Islam saja. Semua tak kena,” kata beliau.

Perdana Menteri berkata demikian ketika melancarkan Program Lestari Niaga@Kuala Lumpur D’Medan Selera Madani di Kompleks Tun Sambanthan, hari ini yang turut dihadiri Menteri Sumber Manusia V. Sivakumar dan Timbalan Menteri Pembangunan Usahawan dan Koperasi Saraswathy Kandasami.

Anwar berkata adalah menjadi tanggungjawabnya sebagai pemimpin untuk memastikan Islam dihayati dan difahami dengan betul.

Modul hadis itu bertujuan memupuk penghayatan hadis bermula di peringkat sekolah, antara lain untuk memupuk semangat kasih sayang, selain menerapkan kefahaman agama khususnya dalam kalangan pelajar serta guru beragama Islam.

Program rintis modul itu akan dilaksanakan di 61 Sekolah Menengah Kebangsaan Agama (SMKA) dan 228 Sekolah Agama Bantuan Kerajaan (SABK) seluruh negara.

Sebelum ini, terdapat beberapa pertikaian mengenai pelaksanaan modul itu antaranya daripada Majlis Perundingan Malaysia Agama Buddha, Kristian, Hindu, Sikh dan Taois yang membantah perkara itu dan mendakwa ia bertentangan dengan Perlembagaan Persekutuan serta hak kebebasan beragama.

Bagaimanapun Kementerian Pendidikan menjelaskan modul itu hanya diajar kepada murid beragama Islam. — AlHijrah Online


LELAKI BALING BOTOL DARI KEDIAMAN KE JALAN RAYA TELAH DIKENAL PASTI

KUALA LUMPUR: Polis telah menjalankan siasatan terhadap sebuah video tular memaparkan tindakan biadap seorang individu membaling botol ke arah jalan raya dari sebuah kediaman bertingkat.

Ketua Polis Daerah Dang Wangi, ACP Noor Dellhan Yahaya berkata, siasatan awal mendapati kejadian berlaku di Jalan Cendana, Kampung Baru, Kuala Lumpur.

“Bahagian Siasatan Jenayah Ibu Pejabat Polis Dang Wangi, Kuala Lumpur telah mengenal pasti individu terlibat dan tindakan pengesanan sedang dijalankan.

“Pihak Polis juga memohon kerjasama dari orang ramai yang mempunyai maklumat berkaitan kejadian tersebut untuk tampil bagi membantu siasatan,” katanya dalam kenyataan hari ini.

Ujarnya perbuatan tersebut merupakan suatu kesalahan di bawah Seksyen 268 Kanun Keseksaan.

Video kejadian berkenaan tular selepas dimuat naik oleh pemilik akaun Tiktok @syrupboy.

Wujud dakwaan botol yang dibaling adalah botol arak namun setakat ini belum disahkan pihak polis. – AlHijrah Online


ISRAEL TUTUP MASJID DI TEBING BARAT

RAMALLAH : Tentera Israel menutup Masjid Ibrahim di bandar Hebron di selatan Tebing Barat, ketika ribuan penduduk Israel berkumpul untuk meraikan hari cuti Yahudi, demikian menurut sumber Palestin.

Tentera Israel juga menutup jalan utama yang menuju ke pasar pusat Hebron bagi membenarkan peneroka berbaris menuju tapak bersejarah. Mereka turut memaksa pemilik kedai-kedai Palestin di sepanjang jalan untuk menutup dan mengharamkan warga Palestin untuk bergerak di sekitar bandar lama yang berada di bawah kawalan Palestin.

Hisham Sharabati, anggota Jawatankuasa Pertahanan Hebron, menyifatkan sekatan Israel yang semakin intensif sebagai “perintah berkurung yang tidak diumumkan” dan melanggar hak kebebasan pergerakan, hak keagamaan dan ekonomi rakyat Palestin.

“Penutupan Israel di kawasan itu akan mengakibatkan kerugian serius bagi peniaga Palestin, kerana pasar di bandar biasanya sibuk pada hari Sabtu, dan ia menyebabkan kesesakan lalu lintas yang tidak dapat ditanggung,” katanya kepada Xinhua.

Israel “menggunakan kuasa tentera untuk mengenakan kawalan penuh ke atas tapak agama Palestin,” kata Sharabati merujuk kepada Masjid Ibrahim.

Peneroka telah berkumpul ke Hebron sejak petang Jumaat untuk menandai Chayei Sarah, atau kehidupan cuti Sarah, hujung minggu ini dan dijangka tinggal di sekitar Masjid atau Gua Patriarch, yang merupakan tapak sejarah yang dipercayai kubur Nabi Ibrahim, isterinya Sarah dan anak-anaknya.

Masjid Ibrahim, juga dikenali sebagai Sanctuary of Abraham, berusia kira-kira 1,000 tahun dan dianggap tempat suci keempat oleh umat Islam, manakala Israel percaya kawasan itu dikongsi tetapi mengenakan sekatan akses ke atas warga Palestin ke dalam masjid.

Pada Julai 2018, UNESCO mengisytiharkan bandar lama Hebron sebuah kawasan terancam, mengatakan ia adalah tapak Palestin yang memerlukan perlindungan.

Berikutan pemeteraian perjanjian Oslo antara Pertubuhan Pembebasan Palestin dan Israel pada 1993, satu perjanjian berikutnya mengenai Hebron telah ditandatangani pada 1997 dan membahaginya kepada dua bahagian; H1, yang berada di bawah kawalan Palestin, dan H2 di bawah kawalan Israel.

Sejak itu, ketegangan telah berlaku di antara penduduk Palestin dan Israel di bandar lama, membawa kepada penurunan mendadak penduduk Palestin secara beransur-ansur selain merosakkan ekonomi dan pelancongan di bandar itu. — Terjemahan AlHijrah Online


PM MENGHADAP AGONG, MALAYSIA BAKAL DARURAT?

KUANTAN: Perdana Menteri, Tan Sri Muhyiddin Yassin menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Abdulaziz, Kuantan, Pahang sebentar tadi.

Kenderaan membawa Muhyiddin dilihat memasuki perkarangan istana berkenaan kira-kira jam 4.40 petang tadi.

Muhyiddin menghadap Al Sultan Abdullah dipercayai berikutan keputusan mesyuarat khas kabinet pagi tadi yang dilapor membuat ketetapan pengisytiharan darurat kesihatan.

Media sebelum ini melaporkan, negara bakal diisytihar darurat kesihatan, di samping ketidaktentuan politik yang melanda. – AlHijrah Online / Faez Baderolhesam


KEWANGAN ISLAM AKAN JADI PENYUMBANG UTAMA KEPADA PLANET, RAKYAT DAN KEMAKMURAN: SULTAN NAZRIN

KUALA LUMPUR: Planet, rakyat (people) dan kemakmuran (prosperity), atau ‘tiga P’ adalah sempadan baharu kewangan Islam bagi menyediakan nilai yang lebih besar kepada ekonomi, masyarakat dan alam sekitar, titah Sultan Perak Sultan Nazrin Shah.

Walaupun industri kewangan Islam telah banyak membantu meningkatkan kesedaran sosial dan sistem ekonomi yang mampan, banyak perkara perlu dilaksanakan dalam tiga bidang utama ini, titah baginda.

Bagi ‘P’ yang pertama, banyak negara telah mengisytiharkan kecemasan iklim, kebajikan planet adalah bidang yang memerlukan tindakan segera, dan bagi ‘P’ yang kedua iaitu rakyat, dunia sedang menyaksikan perubahan besar terhadap rakyat yang disebabkan oleh konflik, penganiayaan dan kesukaran.

“Menjelang 2030, dianggarkan kira-kira 80 peratus golongan miskin tegar di dunia akan tinggal dalam kawasan yang ditakrifkan sebagai rapuh, kebanyakannya akan menjadi negara majoriti Islam atau negara yang mempunyai penduduk Islam paling ramai, titah baginda sebelum menerima gelaran Doktor Kehormat dalam Kewangan Islam pada majlis konvokesnyen INCEIF ke-11 di sini hari ini.

Titah baginda ‘P’ ketiga iaitu kemakmuran, yang tidak dapat dipisahkan daripada dua P terdahulu, jumlah hutang yang tinggi, ketidaksamaan yang meluas dan kekurangan dana yang besar menghalang usaha kedua-duanya dalam menangani kesukaran yang dihadapi rakyat dan juga keperluan untuk melindungi planet.

Sultan Nazrin bertitah kewangan Islam mempunyai potensi untuk menjadi penyumbang kepada perubahan yang ketara dan penting bagi memulihkan kekurangan yang serius kerana terasnya adalah berasaskan prinsip yang menekankan objektif antara lain, perkongsian risiko yang saksama dan inklusif.

Baginda bertitah ia juga memerlukan urusan jual beli patuh Syariah yang menjadi asas kepada realiti, aset produktif. Kesemua prinsip ini menggalakkan kebertanggungjawaban fiskal dan kelestarian, yang bermakna bahawa industri berada pada kedudukan yang baik untuk menghalang pergolakan ekonomi dan memberikan kepercayaan, penyelesaian jangka panjang untuk mengurangkan kemiskinan kerana krisis cuaca dan kemanusiaan.

“Selain itu, baginda menambah kewangan Islam adalah berteraskan Maqasid Syariah. Undang-undang Syariah yang mentadbirnya dibangunkan untuk melindungi kedua-dua pihak iaitu individu dan masyarakat, dan untuk menambah baik keadaan kehidupan masyarakat.

“Intrumen tradisional kewangan islam, seperti waqaf dan zakat, sedang digunakan secara berkesan dan disasarkan ke arah keperluan dunia moden,” titah baginda.

Pada 2018, Pertubuhan Palang Merah dan Bulan Sabit Merah Antarabangsa (IFRC) menggunakan wang zakat untuk membiayai program bantuan kemarau di Kuiti, daerah Kenya, merintis inisiatif zakat kemanusiaan mampan.

Majlis konvokesyen INCEIF ke-11 itu juga menyaksikan seramai 137 graduan dari 70 negara, termasuk Afrika, Asia Tengah dan Eropah, menerima skrol masing-masing, menjadikan jumlah alumni INCEIF seramai 1,881 orang/prag.

Turut menerima skrol daripada Canselor INCEIF Tan Sri Dr Zeti Akhtar Aziz ialah 19 penerima ijazah doktor falsafah (PhD) dalam Kewangan Islam, ijazah sarjana dalam Amalan Kewangan Islam (63); ijazah sarjana sains (MSc) dalam Kewangan Islam (37); dan Profesional Kewangan Islam Berkanun (10).

Selain itu lapan graduan menerima pensijilan profesional dalam Kewangan Islam.

Kepelbagaian graduan INCEIF mengesahkan peranan universiti itu dalam pembangunan bakat bertaraf dunia dalam industri perkhidmatan kewangan Islam global dan mengukuhkan kedudukan Malaysia sebagai hab global untuk industri itu.

Gabenor Bank Negara Malaysia yang juga Pengerusi Lembaga Pengarah INCEIF Datuk Nor Shamsiah Mohd Yunus, dan Pro-Canselor INCEIF, Dr Rozali Mohamed Ali, turut hadir pada majlis konvokesyen itu.

Sementara itu, Ahmad Lutfi Abdul Razak dari Brunei (PhD dalam Kewangan Islam); Malik Abdulrahman Nkoba dari Tanzania (MSc dalam Kewangan Islam) dan Eunjoo Lee dari Korea Selatan (ijazah sarjana dalam Amalan Kewangan Islam). diumumkan sebagai penerima anugerah kecemerlangan akademik, bagi Anugerah Presiden.

Majlis konvokesyen itu buat pertama kalinya memperkenal ‘Anugerah Buku’.

Penerima anugerah tersebut, yang terdiri daripada graduan yang cemerlang dalam domain pengetahuan yang dipilih, terdiri daripada Nurrawaida Husna Hamzah (perbankan MSc dalam Kewangan Islam), Eun Joo Lee dari Korea Selatan (pasaran modal, ijazah sarjana dalam Amalan Kewangan Islam), dan Aminudin Ma’ruf dari Indonesia (graduan MSc dalam Kewangan Islam).

Mereka masing-masing menerima anugerah berupa wang tunai yang ditaja oleh FWD Takaful Bhd dan Cagamas Bhd. — BERNAMA


POLIS TAHAN LELAKI CEROBOH, BUAT KHIANAT DI TANAH PERKUBURAN

BAGAN SERAI: Polis menahan reman seorang lelaki kerana disyaki menceroboh dan melakukan khianat di kawasan tanah perkuburan di Kampung Jawa, Semanggol di sini yang videonya tular di media sosial.

Ketua Polis Daerah Kerian Supt Mazuki Mat berkata lelaki berumur 36 tahun itu ditahan hasil maklumat awam kira-kira pukul 9 pagi pada 9 Jun lepas dan direman bermula 10 hingga 15 Jun ini.

“Berdasarkan rakaman video berdurasi 1 minit 21 saat itu yang dimuat naik dalam media sosial pada 8 Jun, seorang lelaki bertindak di luar kawalan dengan menceroboh dan melakukan khianat di sekitar kawasan perkuburan terbabit,” katanya dalam kenyataan hari ini.

Mazuki berkata hasil siasatan dan semakan video itu mendapati, suspek tinggal berdekatan di kawasan itu.

“Polis telah membuka kertas siasatan di bawah Seksyen 297 Kanun Keseksaan. Motif kejadian masih disiasat,” katanya. – AlHijrah Online


UTUSAN HENTI OPERASI HARI INI

KUALA
LUMPUR: Syarikat akhbar berbahasa Melayu tertua di negara ini, Utusan Melayu
(Malaysia) Berhad menamatkan operasinya berkuatkuasa hari ini ekoran masalah
kewangan.

Pengerusi Eksekutifnya, Datuk Abd Aziz Sheikh Fadzir dalam memorandum pekeliling kepada petugas Utusan Malaysia dan Kosmo di sini hari ini berkata, syarikat terbabit telah melalui tempoh perniagaan yang paling kritikal sejak mula beroperasi 80 tahun lalu.

Katanya,
keadaan syarikat akhbar itu semakin merosot selepas Mei 2018 dan ia telah
melakukan pelbagai usaha, termasuk melaksanakan Skim Pemisahan Sukarela (VSS)
membabitkan 700 petugas dan menjual aset-aset, bagi mengatasi masalah dihadapi.

“Namun edaran harian akhbar Utusan Malaysia dan Kosmo yang semakin menurun dan sasaran RM4 juta iklan sebulan yang gagal dicapai menyebabkan aliran tunai Utusan semakin tenat.

“Bukan sahaja gaji pekerja gagal dibayar mengikut masa, malah hutang juga tidak dapat dijelaskan dan semakin tertunggak. Syarikat kini berhadapan dengan pelbagai tindakan perundangan daripada pemiutang – pemiutang,” kata Abd Aziz.

Susulan
itu, Lembaga Pengarah Urusan pada 7 Oktober lalu meluluskan pemberhentian operasi
syarikat akhbar berbahasa Melayu yang diterbitkan sejak 1939 itu dengan
penerbitan pertamanya adalah dalam bahasa Jawi. – AlHijrah Online


NAHAS PESAWAT: HENTI KONGSI GAMBAR, VIDEO ATAU DIKENAKAN TINDAKAN UNDANG-UNDANG

PUTRAJAYA:  Tindakan undang-undang boleh dikenakan terhadap individu yang melakukan perkongsian gambar atau video mangsa tragedi nahas pesawat yang terhempas di Lebuhraya Guthrie berdekatan Bandar Elmina di Shah Alam, Selangor semalam.

Suruhanjaya Komunikasi dan Multimedia Malaysia (MCMC) dalam kenyataan hari ini berkata pihak yang melakukan perkongsian boleh dikenakan tindakan undang-undang di bawah Seksyen 233 Akta Komunikasi dan Multimedia 1998.

“Perkongsian gambar atau rakaman video mangsa nahas berkenaan bukan sahaja boleh menyinggung perasaan keluarga mangsa malah melanggar prinsip serta etika yang paling asas,” kata MCMC yang turut menggesa semua pihak untuk menjaga sensitiviti serta mengelak daripada berkongsi gambar mangsa nahas.

Menzahirkan rasa dukacita dan simpati kepada keluarga mangsa nahas pesawat itu, MCMC berkata semua pihak diminta  membuat pertimbangan sewajarnya dengan menurunkan gambar mangsa tragedi dan tidak menyebar atau berkongsi lanjut kandungan berkenaan.

Semalam, pesawat Beechcraft Model 390 (Premier 1) terhempas di Lebuhraya Guthrie berdekatan Bandar Elmina di Shah Alam, Selangor mengakibatkan 10 individu termasuk Pengerusi Jawatankuasa Kerajaan Tempatan, Perumahan, Alam Sekitar dan Teknologi Hijau Negeri Pahang Datuk Seri Johari Harun maut.

Lapan yang maut adalah enam penumpang dan dua kru pesawat ringan itu, manakala dua lagi merupakan orang awam masing-masing penunggang motosikal dan pemandu kereta yang lalu di tempat kejadian.

Ketika kejadian pesawat malang itu dalam penerbangan dari Langkawi ke Subang dan telah mendapat pelepasan untuk mendarat pada 2.48 petang.–AlHijrah Online


KENYATAAN TULAR TARIKH HARI RAYA ADALAH PALSU – JAKIM

KUALA LUMPUR: Jabatan Kemajuan Islam Malaysia (JAKIM) menegaskan kenyataan yang dibuat oleh pihak tertentu mengenai penetapan tarikh hari raya Aidilfitri bagi tahun 1444H / 2023M yang mendakwa dikeluarkan oleh jabatan agama itu adalah palsu.

JAKIM dalam kenyataan hari ini memaklumkan, semua pihak dinasihatkan untuk menghormati proses penentuan rasmi tarikh Hari Raya di Malaysia yang dibuat Penyimpan Mohor Besar Raja-Raja (PMBRR) selaku pihak diamanahkan oleh Majlis Raja-Raja.

Baru-baru ini tular di media sosial beberapa hantaran yang dimuat naik berkenaan tarikh Hari Raya Aidilfitri bagi tahun 2023 yang tidak disahkan oleh mana-mana pihak berkuasa agama.

JAKIM sebelum ini juga mengingatkan semua pihak agar tidak membuat sebarang andaian mengenai tarikh Hari Raya Aidilfitri pada tahun ini.

“JAKIM ingin memaklumkan, bahawa pengisytiharan tarikh 1 Syawal pada setiap tahun bagi negara Malaysia adalah dibuat oleh Penyimpan Mohor Besar Raja-Raja melalui media utama sejurus menerima laporan hasil cerapan anak bulan yang dibuat di 29 lokasi cerapan rasmi setelah mendapat perkenan Yang Di-Pertuan Agong yang mewakili Duli-duli Yang Maha Mulia Raja-Raja.

“Semua pihak disaran membuat semakan ketepatan tarikh hijri yang terdapat pada jam digital azan khususnya di masjid dan surau agar sentiasa selari dengan kalendar hijri yang dikeluarkan oleh Jakim atau pihak berkuasa agama negeri dan disahkan oleh Panel Pakar Falak,” jelas JAKIM.–AlHijrah Online


MALAYSIA REKODKAN 1,030 KES COVID-19, TENTERA DIKERAHKAN AHAD INI

KUALA LUMPUR: Bermula jam 12.01 pagi, Ahad ini Angkatan Tentera Malaysia akan ditugaskan untuk membantu Polis Diraja Malaysia dalam menguatkuasakan Perintah Kawalan Pergerakan bagi mengekang penularan wabak COVID-19.

Pejabat Perdana Menteri berkata orang ramai dinasihatkan untuk mematuhi semua arahan pihak berkuasa sepertimana keperluan dalam Perintah Kawalan Pergerakan.

“Tindakan tegas akan diambil terhadap orang ramai yang ingkar dan tidak mematuhi perintah tersebut,” kata Pejabat Perdana Menteri dalam kenyataan di sini hari ini.

Terkini, statistik Kementerian Kesihatan Malaysia (KKM) menunjukkan 130 kes baharu dilaporkan menjadikan 1,030 kes COVID-19 keseluruhan.

Daripada 130 kes baharu itu, 48 kes berkait kes kluster tabligh, demikian menurut KKM dalam ciapan Twitter hari ini.

“12 lagi kes telah sembuh menjadikan 87 telah sembuh,” kata KKM menyatakan 26 pesakit dalam Unit Rawatan Rapi (ICU). — AlHijrah Online/ Syed Azwan Syed Ali


BUBAR PARLIMEN: PM WAJAR DAPATKAN PANDANGAN JEMAAH MENTERI – HAMZAH

KOTA KINABALU: Perdana Menteri Datuk Seri Ismail Sabri Yaakob wajar mendapatkan pandangan daripada Jemaah Menteri berkenaan pembubaran Parlimen untuk memberikan laluan kepada pilihan raya umum dilaksanakan, kata Setiausaha Agung Bersatu Datuk Seri Hamzah Zainudin.

Katanya ini kerana suasana politik dan pentadbiran negara pada masa kini adalah berlainan berbanding suatu ketika dahulu apabila Barisan Nasional (BN) menjadi parti dominan dalam kerajaan.

“Dalam perlembagaan mengatakan bahawa Perdana Menteri boleh nasihatkan Yang di-Pertuan Agong untuk membubarkan (parlimen) setelah berbincang dengan Kabinet (Jemaah Menteri), ada orang kata tidak payahlah (kerana) dulu tidak payah.

“Dulu tidak payah kerana ia dominan satu parti sahaja Barisan Nasional, sekarang ini banyak parti dalam kerajaan jadi kena ambil pandangan kabinet sebelum buat keputusan kerana ada dalam perlembagaan,” kata beliau yang juga Menteri Dalam Negeri, di sini hari ini.

Beliau berkata demikian kepada pemberita selepas majlis penutupan Program ‘Kita Demi Negara’ Zon Sabah anjuran Kementerian Dalam Negeri di Dataran Kompleks Sukan Likas yang dirasmikan Ketua Menteri Datuk Seri Hajiji Noor.

Mesyuarat Majlis Tertinggi (MT) UMNO semalam bersetuju untuk Parlimen dibubarkan dalam masa terdekat bagi membolehkan Pilihan Raya Umum ke-15 (PRU15) diadakan tahun ini.

Setiausaha Agung UMNO Datuk Seri Ahmad Maslan dilaporkan berkata, berdasarkan keputusan itu, Perdana Menteri akan mempersembahkan tarikh pembubaran kepada Yang di-Pertuan Agong selaras Perkara 40(1) Perlembagaan Persekutuan.–AlHijrah Online


ORANG MUDA PERLU TERLIBAT DALAM PROSES MEMBUAT KEPUTUSAN: SYED SADDIQ

KUALA LUMPUR: “Dunia Islam perlu mendengar suara anak-anak muda dan melibatkan mereka secara aktif dalam proses membuat keputusan kerana mereka yang akan mewarisi masa hadapan,” kata Menteri Belia dan Sukan Syed Saddiq Syed Abdul Rahman.

Dalam ucapannya pada pembukaan Sidang Kemuncak Belia Kuala Lumpur 2019 di sini hari ini, beliau berkata sejarah dunia Islam menunjukkan ramai individu muda apabila diamanahkan dengan peluang dan kedudukan kepimpinan akhirnya mencipta sejarah.

“Tidak cukup untuk mengatakan bahawa kita mendengar anda (golongan muda) tetapi tidak memberi peluang anda bersuara dalam proses membuat keputusan. Tidak cukup untuk mengatakan bahawa kepentingan anda akan dijaga tetapi hakikatnya, apabila anda melihat mereka yang berada dalam kedudukan kepimpinan semuanya berumur 50 atau 60 tahun,” katanya.

Syed Saddiq berkata orang muda mempunyai perspektif segar untuk dibawa ke perbincangan (membuat keputusan) bagi memastikan suara masyarakat didengari.

“Mereka tidak mahu berada hanya semasa sesi dialog, mereka mahu berada dalam proses membuat keputusan,” kata menteri itu. — BERNAMA


LELAKI BAKAR MERCUN TENGAH JALAN RAYA DITAHAN

AMPANG JAYA: Seorang lelaki yang tular videonya membakar mercun di Lebuh raya Lingkaran Tengah 2 (MRR2) berhadapan Petronas Tesco Ampang telah ditahan polis.

Suspek berusia 35 tahun itu memberi alasan tindakannya itu sebagai percubaan selepas diminta pelanggan yang ingin membeli mercun dijual rakannya.

Media tempatan yang memetik sumber melaporkan suspek ditahan di tepi jalan selepas video tersebut tular.

“Video yang tular itu dirakam oleh pelanggan berkenaan. Siasatan lanjut berhubung kejadian kini sedang dijalankan.

“Ujian saringan air kencing ke atas suspek yang juga pemandu lori itu didapati negatif sebarang penggunaan dadah,” kata sumber itu.

Permohonan reman terhadap suspek sedang dijalankan bagi membantu siasatan di bawah Seksyen 6 Akta Bahan Letupan dan Seksyen 3(5) Akta Kesalahan-Kesalahan Kecil 1955.

Penahanan suspek disahkan Ketua Polis Selangor Datuk Hussein Omar Khan dan beliau turut memaklumkan siasatan lanjut sedang dijalankan.–AlHijrah Online


TUNTUTAN PALSU: TIGA ANGGOTA RELA DIHADAP KE MAHKAMAH

ALOR SETAR: Tiga anggota serta seorang Penolong Pegawai Jabatan Sukarelawan Malaysia (RELA) dihadapkan ke Mahkamah Sesyen Alor Setar, hari ini atas tuduhan membuat tuntutan palsu elaun penugasan rondaan keselamatan sempena bulan kemerdekaan berjumlah RM59,520 tiga tahun lalu.

Tertuduh Pembantu Pertahanan Awam KP19, Mohd Khairul Anuar Maliki, 32, dan Idrus Zakaria, 47, Pembantu Pertahanan Awam KP22, Siti Munirah Abdul Rahim, 35, serta Penolong Pegawai Pertahanan Awam KP32 Sahrol Miza Samad, 44, bagaimanapun mengaku tidak bersalah terhadap pertuduhan yang dibacakan terhadap mereka di hadapan hakim Harmi Thamri Bin Mohamad @ Shaharudin.

Mengikut pertuduhan, mereka dituduh mengemukakan lampiran A iaitu pengakuan baucer tuntutan elaun kepada anggota-anggota RELA yang terlibat dengan penugasan rondaan sempena Bulan Kemerdekaan 2019 Daerah Kulim.

Selain itu, dokumen tuntutan berkenaan ialah lampiran B iaitu daftar kedatangan anggota RELA dan lampiran C iaitu tuntutan elaun untuk penugasan rondaan berkenaan.

Dokumen itu mengandungi butiran palsu berkenaan jumlah pembayaran RM59,520 kononnya anggota-anggota RELA telah menjalankan penugasan rondaan terbabit namun penugasan tidak dilaksanakan seperti dimaksudkan.

Keempat-empat tertuduh didakwa melakukan kesalahan itu di Jabatan Rela Negeri Kedah, Kompleks Kementerian Dalam Negeri, Alor Setar pada 10 September 2019.

Mereka didakwa mengikut Seksyen 18, Akta Suruhanjaya Pencegahan Rasuah Malaysia 2009 dan boleh dihukum di bawah Seksyen 24 (2) akta yang sama dan dibaca bersama Seksyen 34 Kanun Keseksaan.

Jika sabit kesalahan, mereka boleh dihukum penjara maksimum 20 tahun dan denda tidak kurang lima kali ganda nilai berkenaan atau RM10,000 mengikut mana yang lebih tinggi.

Semua tertuduh diwakili peguam Burhanudeen Abdul Wahid dan kes dikendalikan Timbalan Pendakwaraya, Tan Siew Ping.

Harmi Thamri kemudiannya menetapkan jaminan RM10,000 dengan seorang penjamin bagi setiap tertuduh dan kes akan disebut semula bagi serahan dokumen pada 27 Disember depan.

Kesemua tertuduh kemudian membayar wang jaminan di kaunter Kompleks Mahkamah Alor Setar berserta masing-masing seorang penjamin. –AlHijrah Online


Hadir ke mahkamah atau dikenakan waran tangkap tanpa jaminan

MUMBAI, 20 Jun – Mahkamah di
India semalam mengarahkan pendakwah terkenal, Dr Zakir Naik hadir di mahkamah
pada 31 Julai depan atau berdepan risiko dikenakan waran tangkap.

Mahkamah Pencegahan Pengubahan Wang Haram (PMLA) dalam satu kenyataan berkata, mahkamah akan mengeluarkan waran tangkap tanpa jaminan terhadap pendakwah itu jika gagal hadir di mahkamah.

Terdahulu, Mahkamah PMLA
mengeluarkan waran tangkap tanpa jaminan terhadap Dr Zakir Naik membabitkan
agensi pemeriksaan kewangan kerajaan India (ED).

ED sebelum ini mendakwa Dr Zakir
Naik terlibat dalam pengubahan wang haram di India bernilai INR193 crore (RM115
juta).

Isnin lalu, Kerajaan Malaysia
mengumumkan akan mengadakan perbincangan terperinci di dalam Kabinet berhubung
proses menghantar pulang pendakwah itu sekiranya menerima permohonan secara
rasmi daripada Kerajaan India.

Timbalan Menteri di Jabatan
Perdana Menteri, Mohamed Hanipa Maidin berkata langkah-langkah sewajarnya akan
diambil berhubung proses mengekstradisi pendakwah itu kerana ia membabitkan
hubungan diplomatik antara Malaysia dan India.

Sinar Harian melaporkan sebelum ini, Perdana Menteri Tun Dr Mahathir Mohamad dilaporkan berkata Malaysia tidak akan tunduk kepada desakan mana-mana pihak supaya Dr Zakir Naik dihantar pulang ke India.

Dr Mahathir menegaskan Malaysia
mempunyai hak sama ada mahu menghantar pulang atau tidak pendakwah terkenal itu
ke negara asalnya selepas New Delhi dilihat begitu terdesak untuk menahan Dr
Zakir Naik atas tuduhan pengubahan wang haram di India.


HARGA SILING PELITUP MUKA DITURUNKAN KEPADA RM1.00

KUALA LUMPUR: Harga siling pelitup muka jenis tiga lapisan yang sebelum ini berada pada paras RM1.50 kini diturunkan kepada RM1.00 seunit.

Menteri Perdagangan Dalam Negeri dan Hal Ehwal Pengguna, Datuk Alexander Nanta Linggi berkata penurunan ini selepas mengambil kira bekalan yang semakin mencukupi dan harga jualan pengilang yang menurun.

“Susulan daripada perkembangan tersebut, saya ingin memaklumkan harga pelitup muka jenis tiga lapisan diturunkan kepada RM1.00 seunit di peringkat runcit dan 95 sen di peringkat pemborong berdasarkan penilaian berterusan ke atas kedudukan bekalan dan harga pelitup muka oleh kementerian,” katanya.

Beliau berkata demikian ketika menjawab pertanyaan Ahli Parlimen Stampin, Chong Chieng Jen berhubung harga siling pelitup muka jenis tiga lapisan.

Alexander Nanta Linggi berkata usaha ini diharap dapat mengurangkan beban ibu bapa yang perlu menyediakan pelitup muka untuk anak-anak yang sudah memulakan persekolahan.

Selain itu ia juga bagi membolehkan orang ramai mendapatkan pelitup muka pada kadar rendah untuk melindungi diri mereka dan mengurangkan penularan COVID-19.

Sebelum ini kerajaan mengumumkan harga siling pelitup muka diturunkan kepada RM1.20 daripada RM1.50 seunit bermula 15 Ogos 2020.

Namun berdasarkan pengumuman menteri hari ini, pihak kementerian dijangka akan mengumumkan tarikh permulaan harga siling terbaharu pada kadar RM1.00 dalam masa terdekat. — AlHijrah Online / Zaim Zamani


KORONAVIRUS: KOREA SELATAN PERUNTUK AS$334 JUTA BANTU PENGEKSPORT

SEOUL: Korea Selatan peruntuk dana berjumlah 400 bilion won (US$334 juta) untuk membantu pengeksport yang terjejas akibat wabak novel koronavirus di China, lapor agensi berita Yonhap.

“Kebimbangan terhadap eksport Korea Selatan semakin meningkat terutamanya disebabkan ketegangan geopolitik di Timur Tengah dan penyebaran virus itu,” kata Menteri Industri Sung Yun-mo pada Isnin.

“Walaupun novel koronavirus belum memberi impak kepada eksport Korea Selatan, kita perlu terus berjaga-jaga kerana ia mungkin menjejaskan ekonomi dan rantaian bekalan dunia, andai keadaan itu berlarutan,” tambah Sung.

China merupakan rakan dagang utama Korea Selatan, menyumbang satu perempat daripada keseluruhan eksport pada 2019.

Syarikat Korea Selatan yang berpangkalan di China dibimbangi menghadapi beberapa gangguan dalam pengeluaran mereka, memandangkan pihak berkuasa memutuskan untuk menambah cuti di kawasan yang terjejas termasuk di wilayah Hubei.

Berikutan itu, kilang-kilang yang berpangkalan di China terpaksa mengurangkan pengeluaran mereka.

Korea Selatan akan menggunakan saluran diplomatik untuk memohon Beijing membenarkan kilang utama dibuka semula bagi memastikan bekalan peralatan auto dapat dikekalkan.

Setakat ini, virus yang pertama kali dikesan di Wuhan itu telah mengorbankan lebih 360 orang di China dan kira-kira 17,000 dijangkiti. Sebanyak 15 kes dilaporkan di Korea Selatan pada Ahad. Kes pertama dilaporkan pada 20 Jan.

Keadaan itu mendorong Pertubuhan Kesihatan Sedunia mengisytiharkan wabak koronavirus sebagai darurat kesihatan global. — BERNAMA


HENTI SYAK WASANGKA, AMBIL VAKSIN COVID-19 – MARZUK SHAARY

KUALA LUMPUR: Masyarakat diminta untuk hentikan segala syak wasangka dan patuhi arahan kerajaan untuk mengambil suntikan vaksin COVID-19.

Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary berkata, pendirian golongan ‘anti vaksin’ untuk tidak menerima vaksin bukan sahaja tidak tepat malah turut membahayakan nyawa mereka sendiri.

Katanya, keengganan mengambil vaksin ini bukan membahayakan nyawa individu sahaja tetapi melibatkan anak-anak, keluarga, jiran dan seluruh Keluarga Malaysia.

“Mereka mempunyai alasan-alasan yang tersendiri walaupun tiada sebarang penyakit, tetapi mereka enggan digelar sebagai ‘anti-vaksin’.

“Benar, kerajaan tidak boleh memaksa mereka untuk mengambil vaksin. Tetapi jika mereka berfikir dengan pertimbangan akal yang waras, pasti mereka sedar lebih banyak kebaikan dari keburukan vaksin, terutama dari segi maslahat awam,” katanya menerusi hantaran di Facebook beliau.

Ahmad Marzuk mengulas, Mesyuarat Khas Jawatankuasa Muzakarah MKI pada 3 Disember 2020 telah menetapkan hukum penggunaan vaksin COVID-19 adalah harus, serta wajib diambil oleh golongan yang ditetapkan kerajaan.

Fatwa itu telah diterima dan diguna pakai di semua negeri di Malaysia.

Jelasnya tiada keraguan yang sepatutnya muncul dalam masyarakat untuk mengambil vaksin selepas Jawatankuasa Muzakarah berkenaan memutuskan perkara tersebut.

Masyarakat katanya perlu menghormati serta mengiktiraf kelayakan mufti-mufti, pakar-pakar serta ahli akademik yang terlibat dalam bidang fatwa dan hukum dalam membuat keputusan secara kolektif.

Beliau turut memetik firman Allah SWT dalam Surah an-Nahl ayat 43, “Oleh itu bertanyalah kamu kepada orang-orang yang berpengetahuan jika kamu tidak mengetahui,”.

Ahmad Marzuk berkata demikian selepas mendapati 38,000 rakyat Kelantan masih belum dan tidak mengambil vaksin.

Secara keseluruhan 94 peratus individu dewasa di Kelantan sudah mendapat dos yang pertama. —AlHijrah Online


DUA AHLI UMNO HANTAR ADUAN KEPADA RoS

PUTRAJAYA: Dua ahli UMNO hari ini menghantar aduan kepada Jabatan Pendaftaran Pertubuhan (RoS) agar semakan dibuat terhadap usul tambahan yang diluluskan semasa Perhimpunan Agung UMNO (PAU) 2022 berkaitan jawatan presiden dan timbalan presiden tidak dipertandingkan pada pemilihan parti akan datang.

Aduan itu dikemukakan oleh ahli UMNO Bahagian Kuala Nerus, Muhammad Aizat Fikri Mohd Nasir dan ahli UMNO Seremban, Muhammad Fiqri Firdaus Muhammad Rom, yang berharap RoS dapat menentukan sekiranya terdapat pertikaian terhadap usul tambahan yang dibawa pada PAU 2022, Sabtu lalu.

Muhammad Aizat Fikri mendakwa atur cara mengemukakan usul tambahan itu adalah tidak sah dan bertentangan dengan perlembagaan UMNO serta peraturan persidangan bahagian dan cawangan.

Menurutnya, usul tambahan tersebut telah diperkenalkan semasa ucapan pencadang usul Ucapan Dasar Presiden pada hari persidangan dilihat sebagai lihat melanggar Perkara 10 Peraturan Persidangan yang menyatakan bahawa apa-apa usul perlulah disampaikan dalam tempoh tertentu.

Muhammad Fiqri Firdaus, yang ditemui media selepas menghantar aduan itu kepada RoS, di sini, berpendapat yang menjadi pertikaian adalah usul tambahan itu perlu dibawa sekurang-kurangnya ke peringkat cawangan dan bahagian.

“Salah satu rasional kenapa kita bawa perkara ini kepada badan kawal selia adalah untuk memeriksa jika ada pertikaian terhadap usul yang dibawa di PAU 2022, baru-baru ini,” katanya.

Sabtu lalu, majoriti perwakilan yang hadir pada perhimpunan itu menyatakan sokongan terhadap usul tambahan dicadangkan wakil UMNO Negeri Sembilan, Mohd Shukri Shamsudin agar jawatan presiden dan timbalan presiden tidak dipertandingkan dalam pemilihan UMNO akan datang.

Naib Presiden UMNO, Datuk Seri Ismail Sabri Yaakob, pada hari yang sama, berkata mana-mana ahli yang mempunyai kepentingan terhadap parti boleh merujuk kepada RoS sekiranya ingin mengetahui sama ada keputusan yang dibuat perwakilan sah atau tidak.

UMNO perlu mengadakan pemilihan parti sebelum 19 Mei ini.–AlHijrah Online


BEKALAN KELAPA DIJANGKA MENCUKUPI UNTUK AIDILFITRI

BAGAN DATOH, 30 Jun – Bekalan kelapa di pasaran tempatan daripada Bagan Datoh bagi menampung permintaan pengguna sepanjang Ramadan dan Hari Raya Aidilfitri kali ini dijangka mencukupi.

Seorang peraih kelapa dari Bagan Pasir, di sini, Ramli @ Ariffin Alias, 62, berkata bekalan kelapa dari kawasan penanaman utama kelapa negara itu mencukupi untuk kegunaan sepanjang Ramadan dan menjelang Aidilfitri dengan harga yang menggalakkan, sekalipun bersaing dengan kelapa import dari Indonesia di pasaran tempatan.

Katanya sehingga kini beliau membekalkan lebih 100,000 biji kelapa bulat sepanjang bulan puasa dan perayaan ini kepada peruncit dan pemborong dari seluruh negara, terutamanya dari Kuala Lumpur yang datang membeli di kawasan perniagaannya.

“Tahun ini pengeluaran kelapa di ladang sangat menggalakkan kerana tidak berdepan penyakit. Namun begitu saya jangkakan akan berlaku lambakan kelapa kerana persaingan kelapa import dari Indonesia yang memenuhi pasaran tempatan menyebabkan perjalanan urus niaga kelapa bulat tempatan agak lembab,” katanya.

Beliau berkata demikian ketika ditemui pemberita di pusat edaran kelapanya di Batu 18, Bagan Pasir dekat sini semalam.

BERNAMA


BANK NEGARA MALAYSIA KEKALKAN OPR PADA 3.0 PERATUS

KUALA LUMPUR: Bank Negara Malaysia (BNM) menerusi Jawatankuasa Dasar Monetari (MPC) yang bermesyuarat hari ini, memutuskan untuk mengekalkan kadar dasar semalaman (OPR) pada 3.0 peratus.

Ini merupakan kali ketiga berturut-turut MPC bertindak mengekalkan OPR pada paras tersebut.

Dalam kenyataan sejurus berakhirnya mesyuarat itu, BNM menjelaskan pada tahap OPR semasa, pendirian dasar monetari terus menyokong pertumbuhan ekonomi serta konsisten dengan penilaian semasa berkaitan dengan prospek pertumbuhan dan inflasi.

“MPC akan memastikan pendirian dasar monetari kekal kondusif untuk pertumbuhan ekonomi yang mampan dalam keadaan harga yang stabil,” katanya.

Mesyuarat keenam dan terakhir MPC bagi tahun ini dijadual berlangsung pada 1-2 Nov, 2023.

Menjelaskan selanjutnya, BNM berkata pendirian dasar monetari bagi kebanyakan bank-bank pusat lain juga dijangka kekal ketat.

“Ekonomi global terus berkembang, didorong oleh keadaan permintaan dalam negara yang berdaya tahan dengan sokongan keadaan pasaran pekerja yang teguh. Bagaimanapun, pertumbuhan global terus terjejas akibat inflasi teras yang kekal tinggi dan kadar faedah yang lebih tinggi.

“Perdagangan global juga terjejas disebabkan oleh peralihan perbelanjaan daripada barangan kepada perkhidmatan serta permintaan yang terus berkurangan dalam sektor elektrik dan elektronik (E&E),” katanya.

Selain itu, BNM berkata, pertumbuhan yang lebih perlahan daripada jangkaan di China turut menjejaskan ekonomi global.

“Pada peringkat global, inflasi keseluruhan terus menurun dan meskipun inflasi teras makin perlahan di ekonomi maju, ia masih melebihi purata jangka panjang,” katanya.

Sehubungan itu, bank pusat tersebut menjangkakan prospek pertumbuhan terus bergantung pada risiko pertumbuhan lebih perlahan, terutamanya disebabkan oleh momentum ekonomi negara maju yang lebih perlahan dan inflasi sebenar lebih tinggi daripada jangkaan, ketegangan geopolitik yang kian meruncing serta keadaan pasaran kewangan yang ketat secara mendadak.

Di peringkat tempatan, kata BNM, pertumbuhan ekonomi Malaysia pada suku kedua tahun 2023 telah terkesan akibat permintaan luaran lebih perlahan serta penurunan pengeluaran komoditi.

“Pada masa hadapan, pertumbuhan akan terus didorong oleh perbelanjaan dalam negara yang berdaya tahan dalam keadaan persekitaran luaran yang mencabar.

“Pertumbuhan guna tenaga dan upah yang berterusan, khususnya dalam sektor berorientasikan dalam negara, juga terus menyokong perbelanjaan isi rumah,” katanya.

Selain itu, kata BNM, ketibaan dan perbelanjaan pelancong dijangka terus meningkat manakala aktiviti pelaburan akan disokong oleh projek infrastruktur berbilang tahun yang terus dilaksanakan selain pelaksanaan inisiatif pemangkin di bawah beberapa pelan induk negara yang diumumkan baru-baru ini.

Keadaan kewangan domestik juga terus kondusif untuk pengantaraan kewangan berikutan pertumbuhan kredit yang berterusan.

“Faktor-faktor ini akan terus menyokong momentum pertumbuhan menjelang tahun 2024.

“Meskipun prospek pertumbuhan bergantung pada risiko pertumbuhan perlahan akibat permintaan luaran lebih lemah berbanding jangkaan serta penurunan pengeluaran komoditi lebih besar dan berpanjangan, namun kemungkinan pertumbuhan untuk meningkat (adalah didorong) terutamanya daripada aktiviti pelancongan lebih kukuh daripada jangkaan, pemulihan permintaan E&E yang lebih teguh serta pelaksanaan projek sedia ada dan projek baharu yang lebih pantas,” katanya.

Dalam pada itu, BNM berkata, selaras dengan jangkaan, inflasi keseluruhan dan inflasi teras terus mereda berikutan keadaan kos yang lebih sederhana.

Malah, bank pusat itu menjangkakan trend menurun tersebut akanberterusan pada separuh kedua 2023 yang sebahagiannya mencerminkan asas lebih tinggi daripada separuh kedua 2022 serta keadaan momentum kenaikan harga yang terus mereda.

“Risiko terhadap prospek inflasi pula terus dipengaruhi oleh perubahan dasar dalam negara berkaitan subsidi dan kawalan harga, perkembangan harga komoditi global dan pasaran kewangan selain inflasi teras yang berlarutan,” katanya.–AlHijrah Online


ANWAR HANTAR NOTIS TUNTUT AHMAD AMZAD MOHON MAAF

KUALA LUMPUR: Perdana Menteri Datuk Seri Anwar Ibrahim mengemukakan notis tuntutan terhadap Datuk Ahmad Amzad Hashim supaya Ahli Parlimen Kuala Terengganu itu memohon maaf tanpa syarat kerana didakwa memfitnah beliau berhubung penerimaan gaji RM1 ketika menjadi penasihat ekonomi Selangor dalam satu rakaman video.

Pengerusi Pakatan Harapan itu turut menuntut Ahmad Amzad meminta maaf kerana mempertikai pengampunan yang diperoleh bagi sabitan kes beliau.

Tuntutan permohonan maaf itu dinyatakan dalam notis dihantar oleh Tetuan SN Nair & Partners, yang mewakili Anwar, 75, kepada Ahmad Amzad hari ini.

Peguam Datuk SN Nair ketika dihubungi mengesahkan telah menghantar notis itu kepada Ahmad Amzad melalui pos.

Menurut Nair, anak guamnya menuntut agar video mengenai beliau di aplikasi TikTok di bawah nama @nelly3868 dan perkataan memfitnah ditarik balik selain memadam atau menarik balik segala komen yang menyinggung perasaan serta bersifat fitnah.

Beliau berkata Ahli Parlimen Tambun itu juga menuntut aku janji bertulis daripada Ahmad Amzad untuk tidak mengulangi mana-mana dakwaan dan komen seperti dalam video tersebut selain ganti rugi.

“Sekiranya anak guam saya tidak menerima apa-apa maklum balas yang memuaskan dalam tempoh lima hari daripada tarikh penerimaan notis ini, arahan kami adalah untuk memohon suatu perintah injunksi dan meneruskan tindakan perundangan terhadap Ahmad Amzad,” katanya.

Notis tuntutan itu mendakwa pada 7 Dis lepas, Ahmad Amzad mengungkap atau menyebabkan penerbitan video tersebut yang telah mendapat tontonan lebih 2,928 kali, melebihi 45 komen, lebih 87 butang ‘like,’ melebihi 10 kali butang ‘favourite’ dan 21 kali perkongsian setakat tarikh notis berkenaan.

Nair mendakwa video dan kata-kata fitnah itu antara lain membawa maksud Anwar seorang pembohong, cenderung kepada perlakuan songsang dan telah mengguna pakai cara tidak sah untuk dibebas serta dilepaskan daripada sabitan jenayah.

Peguam itu berkata Anwar menegaskan video dan kata-kata fitnah itu adalah tidak benar serta dibuat untuk merendahkan maruah beliau selain telah dirancang untuk memburukkan reputasinya.

“YB Ahmad Amzad juga telah mengaibkan kuasa Yang di-Pertuan Agong (YDPA) dan Raja-Raja di bawah Perkara 42 Perlembagaan Persekutuan dan telah mencabar proses dan keputusan pengampunan penuh oleh YDPA dalam membebaskan, melepaskan dan membersihkan kesemua rekod jenayah dan sabitan lampau anak guam kami,” katanya.


BEBERAPA PELAJAR SMK MELOR CEDERA AKIBAT TANGKI AIR PECAH

KOTA BHARU: Beberapa pelajar Sekolah Menengah Kebangsaan (SMK) Melor di Ketereh, di sini cedera selepas tangki air sekolah itu pecah lalu menimpa laluan pejalan kaki dalam kejadian hari ini.

Menteri Kanan Pendidikan Datuk Dr Radzi Jidin berkata kesemua pelajar terlibat telah dibawa ke hospital untuk mendapatkan rawatan lanjut.

“Sejurus selesai sesi menjawab pertanyaan lisan di Dewan Negara sebentar tadi, saya menerima berita mengenai kejadian tangki air pecah di SMK Melor Ketereh dan dimaklumkan beberapa orang murid mengalami kecederaan.

“Mereka telah dibawa ke hospital untuk mendapatkan rawatan lanjut. Sama-sama kita doakan agar mereka yang terlibat insiden ini diberikan kesembuhan dan dipermudahkan segala urusan,” katanya menerusi hantaran di Facebooknya hari ini.

Radzi berkata susulan insiden itu beliau telah mengarahkan Jabatan Pendidikan Negeri Kelantan melaksanakan kerja pembaikan dan penyelenggaraan tangki air di sekolah tersebut dalam kadar segera.

“Ini bagi memastikan fasiliti dan infrastruktur sekolah berkenaan sentiasa berada dalam keadaan baik serta selamat untuk kegunaan warga sekolah,” katanya. – AlHijrah Online


PEMERGIAN SALAHUDDIN SATU KEHILANGAN BESAR – PM ANWAR

KUALA LUMPUR: Perdana Menteri Datuk Seri Anwar Ibrahim menyifatkan pemergian Menteri Perdagangan Dalam Negeri dan Kos Sara Hidup (KPDN) Datuk Seri Salahuddin Ayub adalah satu kehilangan besar.

Katanya, Salahuddin teguh bersama dalam perjuangan yang panjang selain jasa dan budinya tidak termampu dibalas secara materi.

“Saya amat terkesan tatkala Menteri Perdagangan Dalam Negeri dan Kos Sara Hidup (KPDN) dan juga seorang sahabat yang setia Yang Berhormat Datuk Seri Salahuddin Ayub telah pergi dijemput Allah SWT hari ini.

“Beliau dikenali kerana punyai sikap keperibadian yang tinggi, sama ada kepada kawan mahupun lawan. Sosok yang kuat bekerja dan sangat taat pada amanah dan tanggungjawab. Berehatlah, sahabatku.

“Semoga Allah memberi kesabaran yang tinggi buat keluargamu, mengampunkan segala dosamu dan semoga saudaraku Salahuddin diberikan tempat yang istimewa di sisi-Nya, Insya-Allah,” katanya dalam satu hantaran hari ini.

Terdahulu Salahuddin Ayub telah meninggal dunia pada 9.23 malam ini pada usia 61 tahun Hospital Sultanah Bahiyah (HSB), Alor Setar, Kedah. –AlHijrah Online


GURU DISIPLIN PERLU KAWAL EMOSI

KAJANG: Guru-guru disiplin perlu memantapkan diri dengan kemahiran asas psikologi agar dapat mengawal emosi dalam mengendalikan pelajar.

Pengarah Bahagian Pengurusan Sekolah Harian Kementerian Pendidikan, Datuk Mohd Jamil Mohamed berkata ia bagi memastikan tiada tindakan yang mampu mencederakan fizikal dan emosi murid, selain dibimbangi berlakunya perkara yang melanggar undang-undang.

“Guru-guru perlu ingat menjaga disiplin murid perlu ikut Prosedur Operasi Standard (SOP) yang kita tetapkan.

“Keselamatan dan kesihatan fizikal serta emosi murid-murid perlu terjamin kerana kegagalan guru mengawal emosi akan memberi kesan penerimaan negatif kepada murid selain dibimbangi akan mengundang kepada pelanggaran undang-undang,” katanya kepada pemberita selepas Majlis Penutupan Simposium Kaunseling Dan Pembangunan Sahsiah Murid Peringkat Kebangsaan di sini hari ini.

Beliau berkata guru perlu bijak dan mengamalkan sifat prihatin, penyayang, simpati dan empati dalam membantu pembangunan sahsiah  pelajar.

Mohd Jamil berkata penggunaan  media sosial keterlaluan mempengaruhi akhlak remaja dan atas sebab itu tenaga pengajar, terutama guru kaunseling, perlu lebih terkedepan mendalami teknologi berkenaan supaya dapat mencari kaedah bersesuaian dalam membantu pelajar menyelesaikan masalah.

“Kalau kita lihat cabaran pada remaja hari ini berbeza daripada kita pada masa dahulu. Sekarang dengan ledakkan teknologi media sosial seperti facebook, instagram, twitter dan sebagainya, murid-murid terdedah dengan pelbagai cabaran di luar sana.

Beliau berkata guru disiplin serta guru bimbingan dan kaunseling perlu mencari kaedah yang sesuai dengan keadaan semasa bagi menangani dan mengesan lebih awal masalah gejala sosial dalam kalangan pelajar. — AlHijrah Online/ Zaim Zamani


Lapan cedera lif jatuh dari tingkat lima

KUALA LUMPUR – Lapan individu cedera apabila lif dinaiki mereka
mengalami kerosakan dan jatuh dari tingkat lima di Projek Perumahan
Rakyat (PPR) Kerinchi, Pantai Dalam di sini hari ini.

Kejadian kira-kira jam 2.30 petang itu menyebabkan empat mangsa termasuk seorang wanita dan seorang kanak-kanak lelaki berusia 10 tahun patah kaki, manakala empat lagi mangsa cedera di pergelangan kaki.

Komander Operasi Kanan, Muhammad Ridwan Kamarulzaman berkata, dua jentera dari Bomba dan Penyelamat (BBP) Pantai dan BBP Seputeh dengan kekuatan 14 anggota tiba di lokasi beberapa minit selepas menerima panggilan pada jam 2.36 petang.

“Bomba yang tiba di lokasi mendapati terdapat sebuah lif terhempas dari tingkat lima ke tingkat bawah bangunan.

“Jumlah  mangsa yang terlibat seramai lapan orang membabitkan enam lelaki,  seorang wanita dan seorang kanak-kanak lelaki,” katanya dalam satu kenyataan hari ini.

Beliau berkata, kesemua mangsa berjaya dibawa keluar sebelum dikejarkan ke Pusat Perubatan Universiti Malaya (PPUM) untuk rawatan lanjut.

Difahamkan, mangsa berusia antara 10 hingga  69 tahun itu telah dibawa keluar oleh orang awam dan pasukan bomba yang  kemudian mengasingkan mangsa mengikut tahap kecederaan dengan bantuan  pasukan perubatan. – SINAR HARIAN


KANAK-KANAK 11 TAHUN DISERANG ANJING

KUALA LUMPUR: Seorang kanak-kanak cedera di badan dan kepala selepas digigit anjing liar di kawasan perumahan di Seksyen 2, Wangsa Maju, petang semalam.

Kejadian berlaku semasa mangsa, Syauqina Rifqa Sarnizam, 11, pulang dari sekolah agama sesi petang.

Ibu mangsa, Norhafizah Abdul Ghafar berkata anaknya digigit anjing liar selepas mangsa cuba menghalau anjing yang menghampiri kawasan arnab peliharaan anaknya.

“Anak saya sudah sampai di depan rumah selepas balik sekolah dan saya terdengar bunyi anjing menyalak.

“Anak saya bagitahu dia ingin pergi menghalau anjing yang datang ke kawasan sangkar arnab peliharaan kami tetapi saya tidak benarkan dan meminta dia tunggu saya datang sekali,” katanya.

Bagaimanapun, ibu Syauqina Rifqa terdengar jeritan mangsa sebelum mendapati anaknya itu tertiarap dengan dua anjing liar berkenaan.

“Saya cuba halau, tetapi anjing itu tetap berada di situ dan hanya pergi selepas suami saya menghalau dan mengejar anjing-anjing berkenaan,” tambahnya.

Dalam pada itu, kanak-kanak berkenaan mengalami kecederaan di bahagian kepala, lengan kiri, betis kaki kanan dan bahagian belakang badan.

Jiran mangsa bertindak untuk membawa kanak-kanak tersebut ke Hospital Angkatan Tentera Tuanku Mizan sebelum dipindahkan ke Hospital Gleneagles Kuala Lumpur bagi mendapatkan rawatan lanjut.—AlHijrah Online


LIMA PELAJAR CEDERA, VAN SEKOLAH DIREMPUH MOTOSIKAL

SEREMBAN: Lima pelajar sekolah rendah cedera selepas van dinaiki terlibat kemalangan dengan sebuah motosikal di simpang tiga Jalan Nusari Bayu 1, Sendayan, di sini, pagi tadi.

Kejadian kira-kira jam 7.30 pagi itu turut mengakibatkan penunggang motosikal berusia 17 tahun itu patah tangan kanan.

Ketua Polis Daerah Seremban ACP Arifai Tarawe berkata, van sekolah tersebut dikatakan masuk ke simpang kanan jalan sebelum dirempuh motosikal yang bergerak lurus.

“Siasatan awal mendapati kemalangan berlaku apabila van jenis Ford yang dipandu seorang lelaki berumur 65 tahun bersama 10 penumpang murid sebuah sekolah rendah sedang bergerak dari arah Taman Nusari Aman 1 menuju ke arah Taman Nusari Bayu 2.

“Apabila tiba di lokasi kejadian, kenderaan itu membelok ke kanan simpang sebelum datang sebuah motosikal jenis Modenas Pulsar yang ditunggang seorang lelaki dari arah bertentangan yang sedang bergerak lurus tidak sempat mengelak lalu terlanggar bahagian kiri van berkenaan,” katanya dalam satu kenyataan, hari ini.

Kemalangan tersebut menyebabkan lima daripada penumpang van sekolah masing-masing berumur tujuh hingga 12 tahun mengalami kecederaan luka-luka kecil akibat terkena serpihan kaca.

“Mereka yang cedera dirawat sebagai pesakit luar di Hospital Tuanku Jaafar (HTJ) manakala pemandu van bersama lima lagi murid pula tidak mengalami sebarang kecederaan.

“Penunggang motosikal yang mengalami kecederaan patah di bahagian tangan kanan dan luka-luka di bahagian kaki itu juga dibawa ke HTJ untuk menerima rawatan,” katanya.–AlHijrah Online


TIADA PRODUK COKLAT KINDER TERCEMAR MASUK KE MALAYSIA – KKM

KUALA LUMPUR: Tiada produk coklat jenama Kinder daripada kilang Ferrero Ardenes di Arlon, Belgium yang dilaporkan tercemar dengan bakteria Salmonella typhirium masuk ke Malaysia.

Pengarah Kanan Keselamatan dan Kualiti Makanan Kementerian Kesihatan (KKM) Mohd Salim Dulatti mengesahkan perkara itu berdasarkan semakan data melalui Sistem Maklumat Keselamatan Makanan (FoSIM) Malaysia dari tahun 2021 sehingga kini.

Beliau berkata maklumat daripada International Food Safety Authorities Networks (INFOSAN) turut mengesahkan produk yang terlibat tidak dieksport ke Malaysia.

“Coklat berjenama Kinder yang memasuki negara ini kebanyakannya diimport dari Poland, Itali, Jerman, India dan beberapa negara lain.

“Bagaimanapun, KKM akan meningkatkan pemantauan terhadap produk coklat jenama Kinder di pintu masuk negara bagi memastikan produk terlibat tidak masuk ke pasaran tempatan. KKM sentiasa peka dan prihatin terhadap perkara yang boleh mengancam kesihatan pengguna,” katanya dalam kenyataan hari ini.

Hari ini media melaporkan beberapa produk coklat Kinder iaitu Kinder Surprise, Kinder Mini Eggs, Kinder Surprise Maxi 100g, Kinder Schokobons dan Kinder Egg Hunt Kit dikesan tercemar dengan bakteria Salmonella typhirium.

Salmonella typhirium adalah bakteria patogenik yang boleh menyebabkan penyakit bawaan makanan dengan simptom demam, kekejangan perut dan cirit-birit terutama di kalangan kanak-kanak.–AlHijrah Online


12 HOSPITAL KKM DAN MAKMAL KESIHATAN SIAP SEDIA KESAN JANGKITAN KORONAVIRUS

KUALA LUMPUR: Sebanyak 12 hospital Kementerian Kesihatan Malaysia dan Makmal Kesihatan Awam (MKA) seluruh negara telah dipertingkatkan dengan kapasiti membuat ujian ‘real time RT-PCR 2019-nCoV’ bagi mengesan novel koronavirus 2019 (2019-nCoV) sejak 30 Jan lepas.

Ketua Pengarah Kesihatan Datuk Dr Noor Hisham Abdullah berkata MKA berkenaan ialah Makmal Kesihatan Awam Kebangsaan (MKAK) di Sungai Buloh, MKA Ipoh, MKA Kota Kinabalu, MKA Kota Bharu dan MKA Johor Bahru.

“Kapasiti ini juga diperluaskan bagi rangkaian makmal swasta melalui latihan berkaitan yang diadakan oleh pihak MKAK Sungai Buloh pada 6 Feb,” katanya dalam satu kenyataan di sini, hari ini.

Dr Noor Hisham berkata pada peringkat awal, Unit Virologi Pusat Penyelidikan Penyakit Berjangkit, Institut Penyelidikan Perubatan (IMR) merupakan satu-satunya makmal yang terlibat secara langsung menjalankan ujian diagnostik mengesan 2019-nCoV di Malaysia.

Pada 3 Jan, makmal berkenaan telah memulakan persediaan menghadapi sebarang kemungkinan penularan 2019-nCoV di mana reagen untuk mengesan koronavirus dengan mengunakan kaedah Conventional RT-PCR disediakan.

“Namun, pada 11 Jan, ahli saintis dari China telah berkongsi maklumat genetik 2019-nCoV di pangkalan data guna sama. Ini membolehkan pegawai dari Unit Virologi IMR mereka cipta urutan reagen yang dikenali sebagai ‘primers and probes specific for 2019-nCoV’ pada hari yang sama.

“Beberapa hari kemudian, Pertubuhan Kesihatan Sedunia juga telah mengeluarkan protokol untuk ujian real time RT-PCR 2019-nCoV dan protokol ini hampir sama seperti yang digunakan di IMR,” katanya.

Dr Noor Hisham berkata reagen untuk mengenal pasti 2019-nCoV telah tiba ke makmal IMR pada 21 Jan dan pada masa sama pihak Pusat Perubatan Universiti Malaya telah berkongsi virus yang tergolong dalam famili yang sama dengan 2019-nCoV nyahaktif, untuk digunakan sebagai kawalan positif.

“Pegawai daripada IMR telah berjaya menjalankan optimasi ujian real time RT-PCR 2019-nCoV pada 22 Jan dan reagen ini telah dibekalkan kepada MKAK Sungai Buloh pada 24 Jan untuk menguji sampel kontak di Johor yang membolehkan pengenalpastian kes pertama positif di kalangan kontak rapat.

“Pada 25 Jan pula, makmal IMR juga telah mengesan kes pertama positif bagi pesakit dalam siasatan (PUI),” katanya.

Dr Noor Hisham berkata pada setiap hari (termasuk cuti umum) staf bertugas akan bersedia menerima sampel dari hospital seawal pukul 7 pagi dan akan meneruskan ujian supaya keputusan dapat dikeluarkan dalam masa 24 jam.

“Namun, kebanyakan keputusan ujian ini berjaya disiapkan lebih awal dari tempoh 24 jam tersebut,” katanya.

Dr Hisham berkata hanya staf yang menjalani ujian kompetensi dan dilatih cara pemakaian peralatan perlindungan diri (PPE) dengan betul dibenarkan menjalankan ujian tersebut.

Secara ringkas katanya, staf akan menerima sampel dan merekodkan penerimaan dalam buku log.

Seterusnya sampel ini dibawa ke makmal Biosafety Level 2 di mana staf yang memakai PPE akan memproses serta mengasingkan sedikit sampel klinikal untuk nyahaktif virus dan diteruskan dengan ujian real time RT-PCR 2019-nCoV, katanya. — BERNAMA


PEMANDU MAUT, TRELER HILANG KAWALAN LALU TERBALIK

TANJUNG MALIM: Seorang pemandu treler membawa muatan diesel maut selepas kenderaan yang dipandu terbabas di KM371.7 Lebuhraya Utara Selatan arah selatan malam tadi.

Dalam kejadian kira-kira pukul 11 malam itu, mangsa Mohd Nor Afzam, 36 tahun maut di tempat kejadian.

Kemalangan turut menyebabkan trafik sesak sehingga tujuh kilometer (km) arah selatan dan tiga km arah utara.

Ketua Polis Daerah Muallim, Superintendan Mohd Hasni Mohd Nasir berkata, siasatan awal mendapati mangsa dalam perjalanan dari Pulau Pinang ke Kajang, Selangor.

“Apabila sampai di lokasi kejadian, mangsa telah membrek mengejut kerana terdapat sebuah kereta dihadapannya menyebabkan kenderaan dipandu hilang kawalan lalu terbabas dan terseret di besi pembahagi tengah jalan.

“Akibat kemalangan ini mangsa mengalami kecederaan di bahagian badan dan meninggal dunia di lokasi kemalangan,” katanya.

Mohd Hasni berkata, kemalangan disiasat di bawah Seksyen 41 (1) Akta Pengangkutan Jalan (APJ) 1987.

Sementara itu, jurucakap Jabatan Bomba dan Penyelamat Malaysia (JBPM) Perak berkata, sepasukan anggota bersama jentera dari Balai Bomba dan Penyelamat (BBP) Slim River bergegas ke lokasi kejadian bagi membantu mengeluarkan mangsa.

“Treler yang membawa muatan minyak hitam dan diesel itu terbabas di pembahagi jalan dan terbalik menyebabkan pemandu tersepit.

“Ketua operasi mengarahkan anggota menggunakan peralatan menyelamat bagi mengeluarkan mangsa yang maut dalam kejadian tersebut,” katanya.

Menurutnya, operasi menyelamat turut dibantu dua unit kren bagi tujuan mengalih kepala lori dan treler sehingga mangsa berjaya dikeluarkan.

Mangsa kemudiannya diserahkan kepada pihak polis untuk tindakan lanjut dan operasi tamat pada jam 2.10 pagi. — AlHijrah Online / Hamimah Hamid


PEMBANGUNAN ASNAF, MUALAF JADI TUMPUAN YDKMM SABAH

KOTA KINABALU: Pembangunan asnaf dan mualaf menjadi tumpuan Yayasan Dana Kebajikan Muslim Malaysia (YDKMM) Sabah dalam membantu golongan itu mengenai aspek pendidikan agama.

Tumpuan itu diberikan selepas yayasan yang ditubuhkan sejak lima tahun lepas menyedari ramai golongan asnaf dan mualaf di negeri ini memerlukan bimbingan dari segi pendidikan agama dan pada masa membantu meringankan beban mereka.

Pengerusi YDKMM Sabah Sittilin Salleh berkata menerusi pendidikan agama kepada golongan asnaf dan mualaf itu, pendekatan yang diambil oleh yayasan itu adalah melaksanakan pengajian An-Nur menerusi kelas mengaji Al-Quran menggunakan modul yang disediakan yayasan itu.

Katanya sejak Disember tahun lepas, kelas mengaji Al-Quran secara percuma dilaksanakan di pejabat yayasan itu di Sulaman Sentral yang kini disertai kira-kira 80 golongan asnaf dan mualaf daripada peringkat kanak-kanak hingga dewasa.

Menurutnya pelaksanaan kelas mengaji Al-Quran itu turut diperluaskan di beberapa lokasi di pantai timur negeri ini di Daerah Semporna, Lahad Datu dan Tawau dengan pendekatan berlainan.

“Sebagai contoh di Pulau Bum-Bum Semporna, kelas mengaji Al-Quran dikendalikan oleh golongan belia di kampung itu yang telah diberi latihan oleh YDKMM menggunakan modul yang disediakan.

YDKMM juga membaik pulih masjid di kampung ini untuk keselesaan masyarakat dan digunakan untuk kelas mengaji Al-Quran,” katanya kepada Bernama di sini, hari ini.

Menurutnya tiga lagi kelas mengaji Al-Quran dilaksanakan di tiga lokasi di Lahad Datu dan satu lokasi di Tawau.

Beliau berkata pelaksanaan kelas mengaji al-Quran itu dikendalikan oleh belia yang telah diberikan latihan menerusi sumbangan sukarela di bawah Program Youth of Happiness (Yosh).

Sittilin berkata Program Yosh merupakan pembangunan belia yang ditumpukan oleh YDKMM Sabah pada awal penubuhannya.

Katanya ketika ini terdapat 100 belia yang mendaftar sebagai sukarelawan Yosh di negeri ini dengan 30 orang daripada mereka bergiat aktif termasuk melakukan program bimbingan di sekolah dan institusi pengajian tinggi awam.

Menurutnya sukarelawan berkenaan turut membabitkan pelajar yang masih menuntut di Universiti Malaysia Sabah (UMS) serta pelajar lanjutan di peringkat sarjana dan doktor falsafah. — BERNAMA


DAKWAAN TENTERA DIRASUAH UNTUK UNDI AWAL, SPR GESA LAPOR KEPADA SPRM

PUTRAJAYA: Pengadu yang mempunyai maklumat berkenaan dakwaan perbuatan sogokan atau rasuah semasa proses pengundian pos di Parlimen P.090 Bera digesa melaporkan kepada Suruhanjaya Pencegahan Rasuah Malaysia (SPRM).

Demikian menurut Suruhanjaya Pilihan Raya Malaysia (SPR) dalam kenyataan ringkasnya, hari ini.

Terdahulu, Pengerusi Pakatan Harapan Datuk Seri Anwar Ibrahim memaklumkan terdapat anggota tentera khususnya di Parlimen Bera, Pahang sudah melaksanakan undi awal terlebih dahulu.

Katanya, mereka yang terlibat dibayar RM300 untuk mengundi dan ia jelas melanggar peraturan SPR.

Bagaimanapun, Perdana Menteri, Datuk Seri Ismail Sabri Yaakob menyangkal dakwaan tersebut dan menyifatkannya satu fitnah serta tuduhan jahat kepada pasukan keselamatan itu.–AlHijrah Online


CUBAAN SERANG KHATIB MASJIDIL HARAM

MAKKAH: Seorang jemaah Umrah yang berada dalam ihram cuba menyerang khatib di Masjidil Haram semasa solat Jumaat.

Menerusi ciapan di Twitter Haramain Sharifain, jemaah tersebut cuba memasuki mini-mimbar yang diletakkan di pekarangan ruang tawaf, ketika khatib, Syeikh Baleelah menyampaikan khutbah Jumaat.

Lelaki tersebut dipercayai membawa senjata sambil meluru ke arah khatib yang berada di mimbar tersebut.

Bagaimanapun, pegawai keselamatan awam berjaya menahan jemaah tersebut daripada menyerang khatib dan tindakan undang-undang akan dikenakan terhadap jemaah berkenaan.

Motif suspek bertindak demikian tidak diketahui. –AlHijrah Online


REMAJA LELAKI DITEMUKAN LEMAS SELEPAS SELAMATKAN RAKAN

HULU SELANGOR: Seorang remaja lelaki maut selepas berjaya menyelamatkan rakannya yang hampir lemas ketika mandi di Air Terjun Serendah dekat sini, hari ini.

Mangsa, K. Rajeshwaran, 19, ditemukan anggota bomba dan penyelamat menggunakan kaedah selaman dasar pada 2.55 petang tadi selepas dipercayai tenggelam di dasar air terjun itu.

Pengarah Jabatan Bomba dan Penyelamat Selangor Norazam Khamis berkata pihaknya menerima panggilan pada 1.20 tengah hari daripada rakan mangsa sebelum lima anggota dari Balai Bomba dan Penyelamat Kuala Kubu Bharu tiba di lokasi kira-kira 40 minit kemudian.

Beliau berkata dalam kejadian itu, mangsa dan dua rakannya yang berasal dari Bestari Jaya dekat sini mandi di air terjun berkenaan sebelum seorang daripada mereka hampir lemas.

“Mangsa kemudian cuba menyelamatkan rakannya dan berjaya berbuat demikian, namun nasib tidak menyebelahinya apabila dia tenggelam ke dasar air terjun itu,” katanya ketika dihubungi Bernama hari ini.

Menurutnya ketika kejadian, terdapat arus deras susulan hujan lebat. – AlHijrah Online